رەمز و هێماكانی نەورۆز\nنەورۆز یەك لەو بۆنە و دابونەریتە كۆن و كەونارایانەیە كە لەلای ئەو نەتەوە و گەلانەی یادی دەكرێتەوە، هەركامەیان بە جۆرێك پێناسەی دەكەن و رەمز و هێماكانی تایبەت بە نەورۆز جیالە خاڵی هاوبەش، خاڵی جیاوازیشیان هەیە.\nد. مەولوود ئیبراهیم حەسەن توێژەری بواری ئەفسانە و ئوستوورە كوردییەكان پێی وایە: نەورۆز جەژنی زگمەكی سۆمەرییەكانە و كاراكتەرەكانی (ئینەناو و دەمموزی) خوداوەندن، ئەمە راستیی سەرەتای یەكەمین جاری نەورۆزە، بەڵام نەورۆز وەك رۆژێكی كۆن و گرنگ و پیرۆز بووە بە سەرەتای زۆر رووداوی مێژوویی تر، چ لە بارە ئەفسانەییەكەیەوە، چ لەباری واقیعی مێژوویەكەیدا. "كاوە و زوحاك" ئەمانە ئەو ئەفسانە رەمزی و جوانەن كە دواجار "فیردەوسی" لە شانامەدا بە شێوەیەكی هونەری بە زمانی شیعری لە قاڵبێكی چیرۆكی (حەماسە)ی ئێرانیدا دایڕشتەوە، هەرچەند واتا راستییەكەی گۆڕیوە و لەدژی مادەكان بەكاری هێناوە.\nلە داڕشتنەوەیدا زۆر كاراكتەر و زۆر رووداو و زۆر زەمەن و زۆر جوگرافیای جیاواز و لە یەكتر دووری تێكەڵ كرد و لەو تێكەڵ كردنەدا، ئەفسانەیەكی دروست كرد، ئێستا ئەو ئەفسانەیە لە رووداوی واقیعی واقیعی ترە، لەنێو زیهنی كۆمەڵانی خەڵك لە هەموو جیهان! بەتایبەتی كورد وەك دەقێكی پیرۆز سەیری دەكات و هەتا ئێستا لەلایەن شاعیران، چیرۆكنووسان، شانۆنووسان و وتارنووسانی كوردەوە، بەردەوام بەرهەمی تازە، لەسەر بنەمای ئەفسانەی كاوە و زوحاك، دەنووسرێن و دادەهێنرێن.\nئەمە ئەگەر وەك رەمزێكی جوان و وەك دەقێكی نووسراو، نەك وەك رووداو و مێژوو سەیری بكەین، هیچ عەیب و كەموكورتییەكی تیدا نییە، بەڵام ئەگەر بێین و رەمزەكانی ئەم ئەفسانەیە شی بكەینەوە، ئەوا كارەكە لە جێگایەكی دیكەوە سەر دەردێنێ، ئێمە لە مێژوودا زۆر پاڵەوانمان هەیە، هێندەی كاوە و بگرە زیاتریش ئازا بوون، زۆر پاشای زاڵم و خوێنڕێژتر و خوێنخۆرترمان هەیە، هێندەی زوحاك و زۆر زیاتریش خەڵكیان كوشتووە و میللەتیان چەوساندووەتەوە! بەڵام هیچ سەردەمێكی مێژوویی، ئاوا پێكەوە كاوەیەكی حەڤدە كوڕ كوژراو و زوحاكێكی دوو مار لەسەر شانمان بۆ باس ناكات! باسكردنێك رێك وەك دەقە ئەفسانەییەكە، بەڵام گەڕان بەدوای زەمەنێك كەلە زەمەنی واقیعی ئەفسانەی كاوە و زوحاكی فیردەوسی بچێ، ئەوا بەڕای من ئەو زەمەنە نە زەمەنی كۆتایی ئیمپراتۆریەتی مادە، ئەگەر ئەمەشمان قبووڵ بێت، ئەوا ئەفسانەكە لە شیكردنەوەیدا بەم شێوەیە دەرناچێ، بەڵام دەبێ دان بەم واقیعەدا بنێین ئێستا ئەوەندەی میللەتی كورد، ئەم ئەفسانەیەی كاوە و زوحاك وەك رووداوێكی واقیعی مێژوویی خۆی سەیر دەكات و شانازیی پێوە دەكات، هێندە كاری بەسەر شیكردنەوەكەی نییە! ئەو ئەفسانەیەی كە لەلای بووەتە واقیع! لەژێر ئەم ئەفسانەیە بە واقیع بووە، خەباتی كردووە، قوربانیی داوە، نەورۆز بووە بە هێمای خەبات و مانەوەی نەتەوایەتیی میللەتی كورد.\nهەر بۆیە ئێستا لەلای زۆرینەی نەتەوەی كورد، نەورۆز لە كاوە و زوحاكەوە دەست پێدەكات، نەك لە زەگمەك و ئینەناو و دەمموزی! ئێستا ئەفسانەكە بووە بە واقیع، واقیعێك كۆن و گرنگ و جوان و پیرۆز، هەر بۆیە هیچ شیكردنەوەیەكی مێژوویی و ریشە دۆزینەوەیكی ئەفسانەیی، ئەفسانەی كاوە و زوحاك لە زەینی عەوامدا ناگۆڕێ. لەبارەی ئاگر و رابوون و جەماوەرەوە، بۆ ئاگر... ئاگر مێژوویەكی درێژی هەیە لەگەڵ مرۆڤدا، هەر لە ئوستوورەی ئینەناو و دەمووزی لە سرووتی ژیانەوەی دەمموزی ئاگر هەر هەبووە. هەر سۆمەرییەكان، خوداوەندێكیان هەبووە.\n- کتێبی شوناسی ئۆڵی و فەلسەفەی نەتەوەیی کورد – محەمەد حیجازی\n- دیمانەی خۆم لەگەڵ دکتۆر مەولوود ئیبراهیم حەسەن\nشەریف فەلاح 20/03/2017 - 10:15 بڵاوکراوەتەوە لە نه‌ورۆز نامه


ئێلڤیس پریسلی - ویکیپیدیا، ئینسایکڵۆپیدیای ئازاد\nئێلڤیس ئارۆن پریسلی (بە ئینگلیزی: Elvis Aaron Presley، ١٩٣٥ – ١٩٧٧) گۆرانیبێژ و ئەکتەری ئەمریکایی، یەکێک لە سەرکەوتووترین گۆرانیبێژانی ناسراوی سەدەی ٢٠ی ئەمریکا بووە.\nئێلڤیس ئارۆن پریسلی\n٨ی کانوونی دووەم ١٩٣٥\nتوپێلۆ، ویلایه‌تی میسیسیپی، ئەمریکا\n١٦ی ئاب ١٩٧٧\nمێمفیس، ویلایەتی تێنێسی\nئێلڤیس پریسلی (ماوەی ژیان:٨ی کانوونی دووەمی ١٩٣٥ تاکوو ١٦ی ئابی ١٩٧٧) یەکێکە لە ئەستێرە درەوشاوەکانی ئاسمانی مۆسیقا و توانیوێتی خۆی لەمێژووی مۆسیقای جیھانی تۆماربکات، لە ٨ی کانوونی دووەمی ساڵی ١٩٣٥ لە ویلایەتەیەکگرتوەکانی ئەمریکا لەدایک بووە، ساڵی ١٩٥٣ بڕوانامەی مامناوەندی وەرگرتووە، ھەر لەمنداڵیەوە شەیدای مۆسیقا بووە و زۆر خۆشی ویستووە و بەشداری لەژمارەیەک پێشبڕکێی مۆسیقا کردووە و لەساڵی ١٩٤٦ بۆ یەکەم جار گیتارێکی وەکو خەڵات وەرگرتووە.\nئێلڤیس پریسلی بەتیپێکی مۆسیقای بچوک دەستی بە مۆسیقا کردووە و لەباڕەکانا ئاھەنگیان گێڕاوە، دواتر دەرھێنەرێک شەیدای دەنگی بووە و دوو گۆرانی بۆ تۆمارکردووە و سەرکەوتنێکی گەورەی بەدەستھێناوە و شیاوازە نایابەکەی لەگۆرانی ووتندا دەنگی داوەتەوە و ناوبانگی دەرکردووە، ناوی وەکو ئەستێرەیەکی پڕشنگدار و گۆرانیبێژێکی بەناوبانکی مۆسیقای ڕۆک ئەندڕۆڵ بڵاوبۆتەوە و وەکو ئەکتەریش سەرکەوتوبووە و نزیکەی لە ٣٠ فیلمدا بەشداری کردووە و لەساڵی ١٩٥٦ بۆ یەکەم جار وەکو ئەکتەر لە فیلمی زیاتر خۆشمت بوێ بەشداری کردووە و لە بەناوبانگترین فیلمەکانی ھەر بژی لاس فیجاس و تا ئێستاش ھونەرەکەی بە زیندوێتی ماوەتەوە.\nئێلڤیس پریسلی بەدرێژایی ژیانی ھونەری بەرزترین پێوانەیی ھەبووە لە فڕۆشتنی ئەلبومەکانی کە زیاتر لە ٧٥٠ میلیۆن کۆپی لێفڕۆشراوە و ١٢٠ گۆرانی تاکی ھەبووە و چۆتە نێو لیستی باشترین ٤٠ گۆرانی ئەمریکی بۆ فڕۆشتن و ٢٠ گۆرانی پلەی یەکەمی بەدەستھێناوە، لەنێوان ساڵی ١٩٥٦ بۆ ١٩٦٢ بە ٢٤ گۆرانی توانیوێتی بچێتە نێو لیستی باشترین ٥ گۆرانی و بەم جۆرەش زیاتر لە ٧٥٠ میلیۆن کۆپی لەگۆرانیەکانی فڕۆشراون کە تاکو ئێستا کەس نەیتوانیوە ئەم ژمارە پێوانەییە بشکێنێت. ئێلڤیس پریسلی ھونەرمەند و ئەستێرەی درەوشاوی ئاسمانی مۆسیقا و گۆرانی لە ١٦ی ئابی ساڵی ١٩٧٧ لەتەمەنی ٤٢ ساڵیدا لە ویلایەتەیەکگرتوەکانی ئەمریکا کۆچی دوایی کردووە.\nخۆشەویستی تۆ (١٩٥٧)\nرۆک لە بەندیخانە (بەندیخانەی بەردین،١٩٥٧)\nشا کروئێل (١٩٥٨)\nئەستێرەی گەرم (١٩٦٠)\nھاڤایی شین (١٩٦١)\nکید گالاھاد (١٩٦٢)\nلە پێشانگای جیھانی چی روویدا (١٩٦٣)\nکچی خۆشحاڵ (١٩٦٥)\nبوەستە جۆ (١٩٦٨)\nکێشە لەگەڵ کچەکان (١٩٦٩)\nئێلویس لە گەشتێکدا (١٩٧٢)\n^ ماڵی کوردیش لۆڤ - سی و سێیەمین ساڵوەگەری کۆچی دوایی ئێلویس پریسلی لە گریس لەند[بەستەری مردوو][بەستەری مردووی ھەمیشەیی]\nوەرگیراو لە «https://ckb.wikipedia.org/w/index.php?title=ئێلڤیس_پریسلی&oldid=677581»\nدواجار لە ١٢:٥٣ی ٢٤ی نیسانی ٢٠٢٠ دەستکاری کراوە\nئەم پەڕەیە دواجار لە ١٢:٥٣ی ٢٤ی نیسانی ٢٠٢٠ نوێ کراوەتەوە.


“سبەینێ لە سنووری پەروەردەی سۆران پشووی فەڕمییە” – تۆڕی میدیایی خەڵک\n“سبەینێ لە سنووری پەروەردەی سۆران پشووی فەڕمییە”\n2020/02/14 - 11:14 PM\nقائیمقامی قەزای سۆران لە ئاگادارینامەیەكدا ڕایدەگەیەنێت، سبەینێ لەسەرجەم قوتابخانەكانی سنووری پەروەردەی قەزاكەیان پشووی فەڕمییە.\nكرمانج عیزەت دەرگەڵەیی قائیمقامی قەزای سۆران لە لاپەڕەی تایبەتی خۆی لە تۆڕی كۆمەڵایەتی فەیسبوك بڵاویكردووەتەوە، بەهۆی بارینی بەفرێكی زۆر و بەستەڵەكی ڕێگاوبانەكان بڕیاریانداوە سبەینێ شەممە 15/2/2020 لەسەرجەم قوتابخانە و باخچەی ساوایانی سنووری پەروەردەی قەزاكەیان بكەنە پشووی فەڕمی.\nبەفرپشووسۆرانفەیسبوككرمانج عیزەت دەرگەڵەیی\nمیسر.. یەكەم حاڵەتی توشبوون بە كۆرۆنا تۆمار كرا


پێکهێنانی سمینارێکی تەشکیلاتی لەو وڵاتی سوید، بۆ بەڕیز خالید عەزیزی\nخالید عه‌زیزی: ئادرەسی چارەسەری پرسی کورد لە ئێران حیزبی دێموکراتە\nناوەندی هەواڵ- سوید: بە بەشداری کۆمەڵێکی بەرچاو لە ئەندامانی حیزبی دێموکراتی\nکوردستان لە وڵاتی سوید، ڕۆژی شەممە ڕێکەوتی 9ی ئاوریلی ٢٠١٦ی زایینی، سمینارێکی تەشکیلاتی بۆ بەڕێز کاک خالید عەزیزی، سکرتێری گشتی حیزبی دێموکراتی کوردستان پێکهێنرا. لەو سمینارە دا کە زیاتر لە ٥ کاتژمێری خایاند، چەندین تەوەری گرینگ هاتنە بەر باس.\nسمینارەکە کاتژمیر ١٢ی نیوەڕۆ بە سروودی نەتەوایەتی ئەی رەقیب و پاراستنی خولەکیک بی دەنگی بۆ گیانی پاکی شەهیدانی کوردستان دەستی پێکرد وپاشان لە لایەن حەمەرەسووڵ کەریمی ئەندامی ڕێبەری حیزب و بەرپرسی کۆمیتەی سوئێد لە سەر پێکهێنانی سمینارەکە و لە سەر شێوەی بەشداری و هەروەها گرینگیدان بە باسەکانی کاک خالید عەزیزی لە سەر مەسەلە سیاسی و تەشکیلاتی و دیپلۆماتی و خەباتی فڕە ڕەهەندی چەند وتەیەکی وەک بەرچاو ڕوونی بۆ بەشدارنی سمینارەکە باس کرد و دواتر لە لایەن بەڕێز نەبەز عەلیدووست، بەرپرسی تەشکیلاتی حیزب لە وڵاتی سوید، بەخێر هاتنی بەشدارن کرا و باسێکی کورتی سەبارەت بە سمینارەکە و باس و بابەتەکانی پێشکەش کرد. بە دوای ئەو دا هاوڕێی نۆبە گەشتە بەڕیز کاک خالید عەزیزی، سکرتێری گشتی حیزبی دێموکراتی کوردستان.\nبەڕیز کاک خالید لە سەرەتای قسەکانی بە باس لە سەر سیاسەتی حیزب سەبارەت بە ئیران و ڕۆژهەڵاتی کوردستان دەستپێکرد و ووتی: ئەگەر لێرە دا قەرارە باس لە سیاسەتی کەلان و سیاسەتی گشتی بکرێ، هەمووی بۆ ئەوەی کە چۆن مەسەلە حەیاتییەکان، یان مەسائیلی زۆر گەورەی نیوخۆیی حیزبیش باسیان لە سەر بکرێ، چونکا سیاسەت بە حیزب دەکرێ و حیزبیش بە کار و تێکۆشانی هەموو لایکمانە کە قووەت بە سیاسەت دەدا، بە تایبەت حیزبێکی وەک حیزبی دێموکرات کە بۆتە جێی سەرنجی دۆست و دوژمن. تەبیعەتی سیاسەت وایە کە ئەگەر مەترەح بووی، نفووزت هەبوو، لە معادلات دا بوویی، چاوەروانییەکانیشت زۆر زیاتر دەبن لە سەرت. خەڵکاینی جۆراوجۆر، بەشێک بەرژەوەندییەکانیان لە وجودی و پێگەی تۆ دا دەبینن و رەنگە بەشێکیش وا هەست بکەن کە بە گەورە بوونەوە و مەترەح بوون و حزووری تۆ بەرژەوەندییەکەیان دەکەوێتە مەترسییەوە. جا بۆیە هەرچەندی قسە و باس چ لە میدیای کوردی، چ لە میدیاکانی کوردی ئێران و چ لە مێدیاکانی ئێرانی دا و چ لە نیو خۆماندا لە پێوەندی لەگەڵ حیزبی ئیمە دا هەبێ، زۆر ئاساییە و دەبی بە دڵێکی فراوانەوە وەریگرین و پێشوازی لێ بکەین. حیزبێکی سیاسی دەبی قسە و باسی لە بارەوە بکرێ. حیزب زۆرن بەڵام کەم حیزب لە کوردستانی ئێران و ئیران، بە قەدەر حیزبی دێموکراتی کوردستان باسی لە سەرە. من ئەوە نەک بە خراپ دانانێم، بەڵکوو بە باشیشی دەزانم.\nبەڕیز سکرتێری گشتی حیزبی دێموکراتی کوردستان لە بەشێکی دیکەی وتەکانی دا سەبارەت بە جێگە و پێگەی حیزبی دێموکرات گووتی: ئەگەر من بمەوێ لێرە دا حیزبی دێموکرات پێناسە بکەم، کە هەرچەندە پێم وایە ئەوە تەنیا بۆ وەبیر هێنانیەوە، بەڵام لەو بڕوایە دام کە حیزبی دێموکرات ئاوا بە ئاسانی ئینکار ناکرێ. کۆماری ئیسلامی زۆری حەول دا نەیتوانی وا ئاسانی لە پەراوێزی بخا. ڕێکخراوی دیکە لە دەورووبەری درووست بوون بەڵام ئەوانیش نەیاتوانی جێگای حیزبی دێموکرات بگرنەوە. تەنانەت لە پارچەکانی دیکە هەبوو، کە حیزبێک بە هەر هۆکارێک کە خۆی پێ باشبووە، ویستوویەتی لە گۆڕەپانی خەباتی ڕۆژهەڵاتی کوردستان مەیدان داری بکا، بەڵام هەر نەیانتوانیوە جێی حیزبی دێموکرات بگرنەوە. ڕەنگە ئەو پرسیارەش بێتە پێش، باش ئەو حیزبە کە وا ئەو هەموو مەیداندارییەی لە دژی کراوە، بە نەیار و بە دۆژمن و بە هێندێک دۆست، ئەی بۆ هەروا لە مەوقعییەتی خۆی دا ماوەتەوە؟ باشە ئەو حیزبە کە نزیکە ٥٠ سالە ئەو هەموو کێشە نێوخۆییانەی هەبوو، لێکدابران و لێک جیا بوونەوە و تێکەڵ بوونەوە، کە وزەیەکی زۆری ئێمەی بە خۆیەوە بردووە و ئێستاشی لەگەڵ دا بێ هەر وزەیەکی باشمان دەبا، بەڵام خەڵک ئەو حیزبە هەر بە هی خۆی دەزانی و شەڕی لە سەر دەکا، هەر دێتە ڕیزەکانی و پێی مولحەق دەبێ و کەسی واش هەیە کە ئەگەر بە هەر هۆکارێکەوە وازی لێ بێنێ، بە ناڕەحەتی و دڵگرانییەوە وازی لێ دێنێ و لەوانەیە لە دەروونی خۆی دا زۆر ئاسوودە نەبێ، بەڵام بەو قەناعەتە گەشتبێ کە نەتوانی کاری تیدا بکات. دابڕانی کەسەکان لە هەردووک لای حیزب دێموکرات دەکرێ بڵێم بە قەدەر پەنجەکانی دەستێێکن، لە چاو ئەو لایەنانەی کە ئەو لەگەڵ دەبن و چاوەڕوانییان لێی هەیە و شەڕی لە سەر دەکەن، بە تایبەت لە نیوخۆی وڵات، بە هەر دەلیلک بێ سەرمایە گوزاری لە سەر دەکەن، بە هەزاران و بە میلیۆنانن، جا ئەگەر وایە تای تەرازووەکە زۆر عەجایەب فەرقی هەیە و پێکەوە ناشۆبهێندرێن، ئەوە سەرەرای ژیانی دەربەدەری و ئاواریی و کێشەی نیوخۆیی و کۆمەڵێک کێشە کە هەمانە، بەڵام هێشتا حیزبی دێموکرات بە گشتی، ئەو حیزبەیە کە خەڵک سەرمایەگوزاری لە سەر دەکەن و چاوەڕوانییان لێی هەیە. ئەو حیزبە سێ مەیدانی هەیە بۆ کاروتێکۆشان و هەمووشمان باش دەزانین کە دوو مەیدان یان دوو شوێن، گۆڕەپانی ئەسڵی تیکۆشانی حیزبە. شوێنی ئەسڵی خەبات و تێکۆشانی حیزبی ئێمە، ڕۆژهەڵاتی کوردستانە و زۆربەی زۆری خەڵکی ئێمە لەوێیە و لە ڕۆژهەڵاتی کوردستانە کە دەتوانین زۆرتر مەیدانداری بکەین، بۆیە حیزبی ئێمە لە چەند ساڵی رابردوو دا هەوڵی داوە کە بە کەڵک وەرگرتن لەو هیزەی کە لە باشووری کوردستان و لە دەرەوەی ولات، بە تایبەت لە سکاندیناوڤی هەیەتی و ئەزموونێکی یەکجار زۆری لە سیاسەت و شەڕ و حیزبایەتی دا هەیە، بۆ بردنە پێشی ئامانج و مەبەستەکانی خۆی کەڵک وەرگرێ و لەو جییەی کە پێویستە بە قازانجی خۆی بەکاری بێنێ. بەڵام باشترین شوێن بۆ بە دەست هێنانی دەستکەوتی باش ناوخۆی وڵاتە، حزووری ئێمە لە باشووری کوردستان بۆ ئەوە نیە کە بەرهەمی دەسکەوتەکانمان لەوێ وەرگریینەوە، یان ببینە بەشیک لە کێشەکانی ئەوێ، ئێمە مەجبوور بووین لە باشووری بەو شێوەی ئیستا بمێنینەوە. لە دەررەوەی وڵات هەوڵ و خەباتمان بۆ گەیاندنی دەنگی کوردە بە جیهان، بەڵام هاوکات دەبێ لە ناوخۆ ئێران و کوردستان چاوەڕێی دەستکەوتەکانی هەوڵ و تێکۆشانمان بین.\nعەقڵییەتی سیاسی لە کوردستانی ئێران کە لە چەند ساڵی رابردوو دا لە چوارچێوەی حیزبەکاندا جێ کەوتبوو، عەقڵییەتێکی یەک بوعدی بوو. بەڵام لە ماوەی چەند ساڵی ڕابردوو دا و بە کار و هیممەت و عەقڵییەتی هەموومان، هەوڵمان داوە کە کێشە سیاسییەکان تەنیا لە گۆشەیەکەوە نەبینن. هەوڵمانداوە کە هیندێک پارامێکسی دیکە بە سیاسەت کردنی خۆمان لەوی زیاد بکەین و هەوڵمانداوە کاتێک قسە دەکەین و هەڵویست دەگرین داییرە و مەیدانی موخاتیبی خۆمان گەورە کەینەوە. ئێمە سەعیمان کردووە سیاسەت تێکەڵاو بە ژیانی ڕۆژانەی خەڵک بکەین. سیاسەت لە شتێکی وشک و نێو کتێب و کلوبی بەحس بێنینە دەرێ، هەر بۆیە ئێمە کە مەوزووعاتمان هێناوەتە گۆڕێ، پەیام و گوفتمانەکەمان بەحسی زۆری لە سەر درووست بوو، بەڵام دیسان ئێمە ئیدامەمان داوە. ئەو کات کە ئێمە قسەمان لە سەر ئەوە دەکرد، کە ئەو گۆڕەپانەی لە کوردستانی ئێران هەیە، ئەو پۆتانسییەلەی کە لەوێدا هەیە، ئەو ئالوگۆرانەی کە لە عەقڵییەتی سیاسی، فەرهەنگی، مەدەنی، ژیان و سیستەم کە لە ڕۆژهەڵاتی کوردستان درووست بووە، با ئەوە تەنیا بە لێکدانەوەکانمان لە سەر کۆماری ئیسلامی تێکەڵ نەکەین.\nگرفتی گەورەی گۆڕەپانی سیاسی ئیران و ڕۆژهەڵاتی کوردستان لەوە دایە کە کەس ناوێرێ باسێکی نوێ بێنێتە گۆڕی، یەکسەر تۆمەتباری دەکەن و تاوانێکی دەخەنە پاڵ. زۆر کەس پێیان خۆش نیە کە باسێکی نوێ بینیتە گۆڕی، چونکا هێنانە بەرباسی شتی نوێ پرسیار دەرووست دەکات و کە پرسیاریش درووست بوو خەڵکی تیوە دەئاڵێ، بەدواداچوون بۆ باسەکە دەکرێ و لەوانەیە هەر ئەوە پرسە بەرۆکی خۆشمان بگرێتەوە و ڕابردووی ٣٧ ساڵ هەڵسوکەوت و تەعامولیشت لەگەڵ کۆماری ئیسلامی بکەوێتە بەر ڕەخنە. زۆر لایەن دەیانەوێ لە جێی خۆماندا بمێنینەوە و هەر یەک بوعدی چاو لە کێشەکان بکەین. خۆ لە باس وبابەتە نوێکان نەدەین، ئەوەش دەبێتە هۆی کەڵەکە بوونی گرفتێکی زۆر و ئەگەر سبەی ڕۆژێ دۆخێکی دیکە لە ڕۆژهەڵاتی کوردستان هاتە ئاراوە، ئێمە هیچمان پێ نەبێ بۆ باس کرد و تەعامول لەگەڵ دۆخی ناوخۆ دا. ئێمە دەبێ بە هێنانە بەرباسی پرسیاری نوێ، خەڵکی بە هێمنی بێنینە نێو باسەکان و لە کێشەکاندا هاوبەشیان بکەین.\nحیزبی دێموکراتی کوردستان بە هێنانە بەر باسی پرسی نوێ، تابۆی یەک لایەنە بوونی سیاسەتی شکاند. شکاندنی ئەو تابۆیە و هێنانە ئارای شکڵێکی دیکە لە سیاسەت، وڵامێکی بە ئێمە دایەوە و شوێنی ئەو وڵامە ناوخۆی ڕۆژهەڵاتی کوردستانە. لە نێوخۆی کوردستانی ئێران ئەو بۆچوونی ئێمەی بوو ئێعتماد بە نەفسی لە نێو هێندێک خەڵک دا درووست کرد کە نیگەران نەبن و بچنە نێو چالاکییە سیاسی و مەدەنییەکان و بەو جۆرە تێبکۆشن کە خۆیان پێان باشە و دڵنیا بن لەوەی کە ئەگەر هاتنە ناو کێشە سیاسییەکانەوە، کەس تاوانباریان نەکات و پێیان نەڵێ خائین و خۆفرۆش و لایەنێک هەیە بە جۆرێک دیفاعیان لێ دەکات.\nئەگەر ئێمە بمانەوێ کۆمەک بەو گوفتمانە بکەین کە هێناومانەتە ئاراوە، کۆمەک بەوە بکەین کە خەڵک بە بەرچاوڕوونییەکی زۆرتر بکەونە نێو بازنە ڕێگاچارەکان، ناچارین ئاوڕ لە هیندێک شتی خۆمان بدەینەوە. دەبی ئاوڕ لە توانا و پێتانسیۆلەکانی خۆمان بدەینەوە، ئاوڕ لە هەڵەکانی خۆمان دەینەوە، بە ئاوڕدانەوەش لەو بابەتانە دەبی بیر لەوە بکەینەوە کە چۆن دەکرێ مودیرییەتی بارودۆخەکە بکرێ لە نێوخۆی ولات. ئەوە جگە لەوەی کە دەبی بیر لەوەش بکەینەوە کە خۆمان وەک حیزب و ئەندامانی ئەو حیزبە چۆن دەتوانین سازماندەهی دۆخەکە بکەین. ئێمە دەبێ خۆمان باش بناسین و بە پێی پێناسەیەکی قووڵ کە لە سەر دۆژمنەکەمان بە دەستی دێنین، ڕێگە لە مانۆڕەکانی ئەو بگرین.\nلە نێوخۆی وڵات خەڵکێکی زۆر هەیە کە دەیەوێ خەبات و تێکۆشان بکات، ئەرکی ئێمە ئەوەیە کە ئەو خەڵکە بەشداری تێکۆشان بکەین. ئێمە لە حیزبی دێموکراتی کوردستان ئەو کارەمان کرد. ئێمە دەبێ خەڵک ئەرکدار بکەین و هەوڵ بدەین بە ئاوەڵا کردنی مەیدانی خەبات، بیانهێننە ناو خۆمان. زۆر کەس و لایەن هەن کە لەو گوتارە سیاسییەی ئیمە سڵ دەکەنەوە، لێ دەدەن و دەیانوێ ئێمە واز لەو سیاسەتەی خۆمان بێنین، بەڵام ئێمە بێ ترس درێژە بە سیاسەتی خەڵک پەسندی خۆمان دەدەین. ئێمە سیاسەت دەکەین و سیاسەت کردنی لەو جۆرەی ئێمەش دەبێ باجی قورسی بۆ بدرێ.\nبەڕێز سکرتێری گشتی حیزبی دێموکراتی کوردستان، لە بەشێکی دیکە قسەکانی دا هاتە سەر باسی کێشەی نێوان هەردووک لایەنی دێموکرات و ووتی: ئێمە دەبێ هەوڵی بدەین کە کێشەکانی نێوانمان بە دیالۆگ و دانیشتن چارەسەر بکەین. نابێ ڕێگە بدەین کە دژبەرانی یەکگرتنەوە لە هەردووک لا، کێشەکان قووڵتر بکەنەوە و ناکۆکییەکان بکەنە ناکۆکی سیاسی. ئێمە ناکۆکی سیاسیمان نیە و هەر لە سەرتاشەوە لە سەر ئیدارە کردنی حیزب گرفتمان کەوتە نێوان. کێشەی نێوان دوو لایەنی دێموکرات بە تەوافق حەل دەبێ. ئێمە دەبێ تەوافوق بکەینە بەردی بناخەی یەکگرتنەوەی دوو لایەنی دێموکرات. من بە نیازم پاش گەڕانەوەم بۆ کوردستان، لەگەڵ هاوڕێیانی ڕێبەری حیزب بۆ جارێکی دیکە بکەوینەوە هەوڵ بۆ وەگەر خستنەوە دانیشتنەکانی نێوان دوو لایەنی دێموکرات. چارەسەری کێشەی نێوان دوو لایەنی دێموکرات لە ئەولەوییەتی کاری ئێمە دایە. ئەگەر ڕۆژێک هەردووک لا بگەینە ئەو قەناعەتەی کە دان بە یەکتری دا بنێین و هەر لایەنە و بە ناوی خۆیەوە کاری خۆی بکا، دیسانەوە کێشەکان کۆتاییان پێ نایە، چونکا تەبیعەتی لێک جیابوونەوەکە بە جۆرێکە کە کێشەی نێوانمان بەو جۆرەش کۆتایی پێ نایە. ڕابردووی کێشەکانی نێو حیزبی دێموکراتی کوردستان بە جۆرێکە کە بووتە هۆی قووڵتر بوونەوەی لێکدا برانەکە، هەر بۆیە ئەگەر هێورییەکی تەواویش بکەوێتە نێوان هەردووک لامان و تەنانەت بە یەکیشەوە لە مەیدانێک دا خەبات بکەین، هێشتا کێشەکان هەر دەمێنن و بۆ داهاتوو سەرهەڵدەدەنەوە، بۆیە دەبێ گرینگی تەواو بە هەوڵەکانی تێکەڵ بوونەوە بدەین.\nلە کۆتایی وتەکانی دا و روو بە ئەندام، لایەنگر و دۆستانی حیزبەکەمان، بەڕیز خالید عەزیزی ووتی: حیزبی دێموکراتی کوردستان بووتە ئالا هەڵگری گۆڕانکاری، بۆ حیزبێکی گەورەی وەک حیزبی دێموکراتی کوردستان کە سکرتێر و ڕێبەرییەکەی خۆ لە هەموو کایە سیاسییەکانی ناوچەکە و جیهان وەردەدات، ئاوا ئاسان نیە کە بێ کێشە لە مەیدانی خەبات دا بچێتە پێش، بەڵام سەرەرای هەموو ئەوانەش دڵسۆزی و تێکۆشانی بێ وچانی ئەندامانی حیزب لە ناوخۆ و دەرەوەی ولات، دەبی زامنی سەرکەوتنی زیاتری ئێمە لە خەبات و تێکۆشانماندا. من دەمەوێ بە خەڵک لە ناو ئێران و لە ڕۆژهەڵاتی کوردستانیش بڵێم کە ئادرەسی چارەسەری کێشەی کورد لە ئێران حیزبی دێموکراتە.\nبەشی دووهەمی ئەو سمینارە تەرخان کرا بۆ پرسیار و وڵامی هاوڕێیانی بەشدار، پێشەکی ئەم بەشە کاک سەعید بەگزادە ئەندامی ڕێبەری حیزب و بەرپرسی کۆمیسیۆنی تەشکیلات باسێکی لە سەر وەزعیەتی حیزب و هەڵسوکەوتی ئەندامان کرد و هەروەها تیشکی خستە سەر بەشێک لە قسەکانی سکرتێری گشتی حیزب و بە ئاماژە کردن بە هەندێک مەسەلەی پەیوەندیدار بە کاری حیزب و ئاکامەکانی کۆنگرە و بڕیار و ڕاسپاردەکانی کۆنگرە و یەکریزی و یەکگرتووی نێوماڵی کورد و دێموکرات قسەی کرد و دواتر لەو بەشەش دا کۆمەڵێکی یەکجار زۆر لە هاوڕێیان بە چڕوپڕی و بە خەمخۆری‌یەوە بەشدارییان لە باسەکانی سکرتێری گشتی دا کرد و پاشان بەڕیز کاک خالید عەزیزی بە حەوسەلەوە وڵامی پرسیاری و داواکاری هاوڕێیانی دایەوە.\nبگه‌رێوه|ئەم بابەتە 1489 جار بینراوە| بینێره| چاپ


سودەکانى خواردنى زەیتون چیە لە ڕووى پزیشکیەوە ؟: ماڵپەڕی وەڵامەکان\nپزیشکىچارەسەركردنی نەخۆشی بە خۆراكسودەکانى خواردنى زەیتون چیە لە ڕووى پزیشکیەوە ؟\nسودەکانى خواردنى زەیتون چیە لە ڕووى پزیشکیەوە ؟\nچارەسەركردنی نەخۆشی بە خۆراك : زەیتون\n1- خواردنەوەى كوڵاوى گەڵاى زەیتون ڕۆژى (4) كوپ باشە بۆ چارەسەركردنى كێشەكانى هەرسكردن.\n2- خواردنەوەى تێكەڵاوى یەك كەوچكى چێشت لەگەڵ گیراوەى نیو پارچە لیمۆ پێش نانى بەیانیان بۆ ماوەى (3) ڕۆژ باشە بۆ دەركردنى كرمەكانى ناو ڕیخۆڵەى منداڵ.\n3- خواردنى یەك كەوچكى چێشت لە زەیتى زەیتون پێش نانى بەیانیان بۆ ووردكردنەوەى بەردەكانى گورچیلە و زراو و لوولەى میزڵدان لەگەڵ بەردەوامبوون لەسەر خواردنى بەرهەمى زەیتون لەگەڵ نانى ئێواران بە شێوەى ڕۆژانە.\n4- خواردنى (3) كەوچكى چێشت بە شێوەى ڕۆژانە لە كوڵاوى گەڵاى زەیتون و بەكارهێنانى زەیتى زەیتون لەگەڵ ژەمەكان و خواردنى بەرهەمى زەیتون لە كاتى نان خواردنى بەیانیان و ئێواران بۆ چارەسەركردنى پەستانى خوێنى بەرز و كێشەى میزنەكردن.\n5- زەیتى زەیتون زۆر باشە بۆ دەركردنى ژەهراویەكانى ناو لەش.\n6- بەكارهێنانى تێكەڵاوى سپێنەى یەك هێلكە لەگەڵ (2) كەوچكى چێشت لە زەیتى زەیتون بەشێوەى مەڵهەم بۆ چەوركردنى شوێنى سووتاوى پێست جۆرى ئاسان.\n7- بەكارهێنانى ووردكراوى بەرهەمى زەیتون (لە دواى دەركردنى ناوكەكەى) بە شێوەى دەرمانێك لەسەر دوومەڵى ووشك.\n8- بەكارهێنانى زەیتى زەیتونى شلەتێن وەكو مەڵهەم بۆ چەوركردنى شوێنى تووشبوو بە گەڕى و ێەدەف و ئەگزیما بە چەوركردنى شوێنەكە بەشێوەى بازنەیی بە بەكارهێنانى پارچە پەڕۆكێكى زبر.\n9- گەڵاى زەیتونى نەرم لەگەڵ زەیتى زەیتون بۆ چەوركردنى شوێنى تووشبوو بە هەوكردن و بڕین لەسەر پێست بەكاردێت.\n10- بۆ چارەسەركردنى پێستى دەموچاوى ووشك و درزبوون لە پێستى دەست وپىَ دەبێت زەیتى زەیتون تێكەڵاو بكرێن لەگەڵ گلیسیرین و چەند قەترەیەك لە گیراوەى لیمۆ.\n11- چەوركردنى برۆى چاو بە زەیتى زەیتون بۆ پاراستنى لە هەڵوەرین، هەروەها بە چەوركردنى پێستى سەر بە زەیتەكە لە دواى شوشتنى سەر بە ئاوى شلەتێن و ێابون بۆ چارەسەركردنى كڕێشكى سەر.\n12- چەوركردنى پێستى لەش بە زەیتى زەیتون بۆ پاراستنى لە تیشكى خۆر.\n13- گەڵاى زەیتون پێكهاتووە لە گیراوەیەك تایبەتە بە چارەسەركردنى هەوكردنى ناو دەم و پووك بە جوییندنى گەڵاكە وەكو بنێشت. هەروەها بۆ چارەسەركردنى بڕین و دومەڵ بە ووردكردنى گەڵاكان و دانانى لەسەر بڕینەكە. هەروەها بۆ چارەسەركردنى برینداربوون (قرحە)ى ڕیخۆڵە بە بەكارهێنانى گیراوەى گەڵاى زەیتون لە ناو كۆمەوە.\n14- بۆ چارەسەركردنى ڕۆماتیزم و هەوكردنى دەمارەكان (ئەعساب) و پێچبوونى جومگەكان، پێویستە مەڵهەمێك دروست بكرێت بە ووردكردنەوەى یەك دانە سیر لەگەڵ (200) گرام زەیتى زەیتون و جێهێشتنى بۆ ماوەى (3) ڕۆژ ئینجا چەوركردنى شوێنى ئازارەكە بۆ چەند جارێك تا چاكبوونەوە.\n15- زەیتى زەیتون باشە بۆ گەنج كردنى ئەندامەكانى ناو لەش.\n16- زەیتى زەیتون جیاوازى هەیە لەگەڵ جۆرەكانى دیكەى زەیتەكان كە نابێتە هۆى بەرزكردنى ڕێژەى كۆلیستیرۆل لە خوێنە.\nئامادەكردنی: بەشی پزیشكی ماڵپەڕی وەڵامەکان\nسودەکانى خواردنى ترێ چیە لە ڕووى پزیشکیەوە ؟ ئايا خواردنى ڕووەکی کەنگر چ سودێکى هەیە لە ڕووی پزیشکیەوە؟ سودەکانى خواردنى هەنجیر چیە لە ڕووى پزیشکیەوە ؟ سودەکانى خواردنى خورما چیە لە ڕووى پزیشکیەوە ؟ سودەکانى خواردنى سیر چیە لە ڕووى پزیشکیەوە ؟\nسەردان: ١,١٠٥ بەش: چارەسەركردنی نەخۆشی بە خۆراك\nپرسیاری دواترسودەکانى خواردنى پەزی مەڕ (دوگى مەڕ) چیە لە ڕووى پزیشکیەوە ؟پرسیاری پێشترسودەکانى خواردنى خورما چیە لە ڕووى پزیشکیەوە ؟


هەڤاڵ ئەبوبەكر له‌سه‌ر پرسى لامه‌ركه‌زێتى سلێمانى زانيارى ورد ئاشكرا ده‌كات\n157 جار بینراوە 20/2/2021 05:52 PM\nهەڤال ئەبوبەکر، پارێزگاری سلێمانی لە دیداری سلێمانی بۆ لا مەرکەزی رایگەیاند، داهاتی سلێمانی بە مەنتیق و بە ژمارە ئەگەر لێی نەبردرێ لە هەموو پارێزگاکانی تر زیاترە.\nد. هەڤاڵ ئەبوبەكر- پارێزگاری سلێمان لەووتەیەكدا كە لەدیداری سلێمانی بۆ لامەركەزی پێشكەشی كرد ئاماژەی بەوەدا، زەمینەیەكی كارگێری، یاسایی، كۆمەڵایەتی و سیاسی بۆ لامەركەزیەت هەیە، هەرێمی كوردستان بەشێكە لەو لامەركەزیەتەی لەناو دەستووری عێراقدا جێبەجێكراوە، "ئەمەش دەیكات بە ئەمر لەسەر هەرێمی كوردستان كە پێویستە ئەویش لەسەر ئاستی یەكە كارگێڕییەكان سیستەمی لامەركەزی بەڕێوەبەرێت".\nجەختیشی کردەوە، "قسەكە لەوە نییە ئێمە داوا بكەین حكومەتی هەرێمی كوردستان نەمێنێت، ئەوەی داوا دەكرێت داوایەكی رەوا و یاساییە، ئەزموونی 30 ساڵ و ئەزموونی دونیا ئەوەمان پێ دەڵێت، دابەشكردنی دەسەڵاتەكان لەسەر بنەمای ئەرك و بەرپرسیاریێتی، دابەشكردنی داهات و دەسەڵات بە یەكەوە، لەسەر بنچینەی ئەرك و بەرپرسیاریێتی دەتوانێت حكومەت پتەوتر بكات و بەهێزتری بكات".\nپارێزگاری سلێمانی باس لەوەشدەكات، ئەوان جددین لەوەی دەیانەوێت سیستمی حكومرانی لە هەرێمی كوردستان وای لێبێت، چ هاوڵاتی كە دەنگ دەدات، چ یەكە كارگێڕییەكان، چ دامودەزگەكان هەست بە وجودی خۆیان لەناو پەیكەری حكومڕانیی هەرێمی كوردستاندا بكەن، هەست بكەن كە رۆڵیان هەیە، كە ئێستا ئەو رۆڵە نەماوە.\nهەڤال ئەبوبەکر دەشڵێت، "مەنتقی تێدا نییە سلێمانی گەورەترین یەكەی ئیدارییە لە عیراقدا، 16 قەزای هەیە 2528 گوندی هەیە، 6 دەروازەی لەگەڵ ئێراندا هەیە، فرۆكەخانەی نێودەوڵەتی هەیە، گەورەترین رێژەی غاز لەو ناوچەیەیە، نەوتی تێدایە، ئەو هەموو وەبەرهێنانەی تێدایە، كەچی ئێمە پێمانوابێت داهاتی ئێرە كەمترە، نەخێر".\nدڵنیایشی داوە لەوەی، "لێچوون و بەهەدەردان لە داهاتی سلێمانی هەیە و دەبێت بە باشی كۆی بكەنەوە، هەروەها تاوەكو ساڵی 2005 كە ئیدارە یەكی نەگرتووەتەوە، ئەم ناوچەیە لە بانی مەقانەوە قەسفی چەمچەماڵ و شوان و قادر كەرەم و تەكیەی جەباری كراوە، لە جەلەولا و خانەقین و سەعدیە كێشە هەبووە، مەرزەكانمان داخراون، تەنیا باشماخ و ئیبراهیم خەلیلمان هەبووە، فرۆكەخانە بەو كاراییەی ئێستا نەبووە و كارگۆكەی بەو شێوەیەی ئێستا نەبووە، ئەسڵەن وەبەرهێنان عەقارات بەو شێوەیەی ئێستا نەبووە، داهاتی ناوخۆ كەمبووە، خەڵك بەردەوام دامەزراوە، هیچ كەسێكیش خانەنشین نەكراوە، بۆچی بودجە بەشیكردووە؟ ئەی ئێستا ئەو هەموو سەرچاوەیەمان هەیە، هەرچی سەرچاوەی پارە پەیداكردن لە جیهاندا هەیە ئێمە هەمانە، یەك شتمان نییە، پارەمان نییە، كەواتە ئێمە كێشەی ئەقڵمان هەیە، كێشەی گیرفانمان نییە".\nپارێزگاری سلێمانی پێشنیازی كرد:"حكومەتی هەرێمی كوردستان ئەنجوومەنێكی بیرمەندانی كوردستان دابمەزرێنێت،كۆمەڵێك دابنێن نە ئیمتیازاتیان بوێ نەپارە، بیر بۆ حكومەت بكەنەوە، دەبێت حكومەت گوێیان بۆ بگرێت، چونكە حكومەت سەرقاڵ بووە بە ئیدارەدانی قەیرانەوە، ئەم كابینەیە كابینەی قەیرانە، توانای بیركردنەوەی لاواز بووە، زۆرجار ئەوەندە بە خراپی دەست بۆ شتەكان دەبات، دەبێت پێی بڵێی چاكی مەكە با خراپ نەبێت. واتە بە قەیران قەیرانێكی دیكەت بۆ دروست دەكات".\nلەبارەی سوودەكانی لامەركەزیەت، هەڤاڵ ئەبوبەكر رایگەیاند، "لامەركەزیەت وادەكات خزمەتگوزاری، وەبەرهێنان، داهات، شەفافیەت و لێپرسینەوە زیاد بێت، گەندەڵی و ساختەكاری و بەهەدەردان كەم ببێتەوە، هەست بەخۆت بكەی، كێبڕكێ لەنێوانی شارەكاندا دروست ببێت، سوود لەو سەمایە سرووشتی و مرۆییە وەرگریت كە لە ناوچەكەتدا هەیە، ئەمانەش وادەكەین پەیكەری هەرێمی كوردستان بەهێز بكەن، لەوانە دەسەڵاتداریێتی لاواز بكات، بەڵام دەوڵەتداری بەهێز دەكات".\nهەروەها یەكێك لە گرفتەكانی بەردەم لامەركەزی وەك هەڤاڵ ئەبوبەكر ئەوەیە، "ئێستادا حیزبە سیاسییەكان، پەرلەمان، ئەنجوومەنی نوێنەران، ئەنجوومەنی پارێزگا و ئیدارە خۆجۆییەكان و هاووڵاتی و میدیا و دادگەكان بڕوایان بە لامەركەزی هەیە، بەڵام بە وەزیرەكانی هەموومان و ئەنجوومەنی وەزیرانمانەوە بڕوایان بە لامەركەزی نییە، ئەمەش گرفتەكەیە.. ئەوان پێیانوایە دەسەڵاتی وەزیر كەم دەبێتەوە دەدرێت بە هەڤاڵ، ئەو دەسەڵاتە نە بۆ منە نە هی ئەوە.. ئەمە ئیدارەدانی خەڵكە، نە من و نە ئەو لەو شوێنە نامێنینەوە".\nهەڤاڵ ئەبوبەكر بڕوای وایە، "حكومەتی هەرێمی كوردستانیش لەنێوان لایەنە ساسییەكاندا گرفتیان هەیە، داهاتی فەرمی لە رێگەی حكومەت كۆدەكرێتەوە، ئەوانەی لە ئیدارەدان لە لایەنە سیاسییەكان لەو سێ لایەنە، نایانەوێت پارەی دەوڵەت بكەوێتە بەردەم لایەنە سیاسییەكان و ناوچەكەیان.. "من لێتان ناشارمەوە ئێمە لە سلێمانی داهاتمان زۆر، لە هەولێر 57٪ـی خەرج دەكرێت، بەڵام لە سلێمانی 43٪ـەكەی خەرج ناكرێت، ئێمە دەبێت راستگۆ بین. ئەو 43٪بە ژمارە بۆ خەزێنەی حكومەت دەگەڕێتەوە بە نەختینەیی ناگەڕێتەوە، دەكرێت وەكو هەولێر بخرێتە وەبەرهێنان و بووژانەوە، لەو پارەیەی كە لێرە هەیە 43٪ بۆ مووچە دەڕوات، كە لەوەیاندا قازانجمانە، كە مووچە دێت نەقسی هەیە، 57٪ی دراوە بە زۆنی ئەولا 43٪ی دراوە بە ئێمە، ئێستا لەمەیاندا ئێمە قازانجمانە 57٪ی ئەوان تەمویلی مووچەی پێدەكەن، 43٪ی ئێمە تەمویلی مووچەی پێدەكەین. بۆیە ئەگەر بەڕاستی دەست نەخەینە سەر برینەكان، ناگەینە ئەنجام".


پڕۆفیسۆر ئەمیر حەسەنپوور لە چەند دێڕێكدا\n١ى مانگى جولاى ٢٠١٧\nتوێژەر و زمانناسی ئاكادیمیی كورد، پڕۆفیسۆر ئەمیر حەسەنپوور لە هاوینی 1943 لە شاری مەهاباد-ی رۆژهەڵاتی كوردستان لەدایك بووەو هەر لەو شارەدا خراوەتە بەر خوێندن و دوای بڕینی قۆناغەكانی سەرەتایی و دواناوەندی، رووی لە تاران-ی پایتەختی ئێران كردووە، وەك هەڤاڵانی باسی دەكەن، سەرەتا لە بواری یاسا خوێندوویەتی، بەڵام هەر زوو پاشگەز بووەتەوەو لە زانكۆ بەشی زمانی ئینگلیسی خوێندووە، دوای بەدەستهێنانی بڕوانامەی بەكالوریۆس لە زانكۆی تاران، ساڵی 1964 گەڕاوەتەوە بۆ زێدی خۆی و لە قوتابخانەكانی شاری مەهاباددا وانەی ئینگلیسی وتووەتەوە.\nساڵی ١٩٦٨بە مەبەستی بەدەستهێنانی بڕوانامەی ماجستێر لە زمانناسی رووی لە تاران كردووەتەوە، ساڵی ١٩٧٠ بڕوانامەكەی بەدەستهێناوە، بەڵام ئەو بڕوانامەیە، تینوویەتی و تامەزرۆیی ئەو زانستپەروەرەی پاراو نەكردووە، بۆیە بە بێ دابڕان، بڕوانامەی دكتۆراشی لە زمانی ئینگلیسی بەدەست هێناوە، هەر لە زانكۆی تارانیش وەك وانەبێژ دامەزراوە. پاشان رووی كردووەتە ئەمریكا و لە بواری پەیوەندییە كۆمەڵایەتییەكان و مێژوو و زمانی شارستانییەتە كۆنەكانی خۆڕهەڵاتی ناوەڕاست خوێندوویەتی و هاوكات لە چالاكانی كۆنفیدراسیۆنی قوتابیانی ئێرانی لە زانكۆیەكانی دەرەوەی وڵات بووە.\nپيامى كوميته ى كورده كانى نيشته جى ئه مريكا به بونه ى شه هيد بوونى سێ پيشمه رگه ى حيزبى کۆمەڵەی\nپيامى كوميته ى كورده كانى نيشته جى ئه مريكا بو ديموكراسى و مافى مروڤ به بونه ى شه هيد بوونى سێ پيشمه رگه ى قارهمانى حيزبى کۆمەڵەی شۆڕشگێڕی زەحمەتکێشانی کوردستانی ئێران له شارى سنه\n٢٤ى مانگى جون ٢٠١٧ زاينى\nبه داخ و په ژاره يه كى زووره وه روژى هەینی ٢ی پووشپەڕی ١٣٩٦ی هەتاوی هه والى شه هيد بوونى سێ پێشمەرگەی قاره مانى حيزبى کۆمەڵەی شۆڕشگێڕی زەحمەتکێشانی کوردستانی ئێران له شارى سنه له ريگاى ئاگادارى فرمى ئه م ريكخراوه بلاو كرايه وه.\nبه پى ئه م ئاگاداريه پوليك لە پێشمەرگە و ئەندامانی ڕێکخستنی نهێنی ئه م حيزبه لە شارى سنە كه له جوله ى سياسى و پيوندى له گه ل خه لكى شارى سنه دا بوون ده كونه نيو گه ماروى هيزى سوپاى پاسداران و ئيداره ى ئيتيلاعاتى ڕێژیمی کۆماری ئیسلامیی ئێران دا ه له ئاكام دا سێ پێشمەرگەی قاره مان به نيوى سه باح حوسه ين په ناهى، حاميد سه يف په ناهى و بيهزاد نوورى شه هيد ده بن و ئه نداميكى ديكه ى ئه م پوله به نيو رامين حوسين په ناهى پاش بريندار بوون ده كه ويته ده ستى سوپاى دژى گه لى پاسدارانى كومارى ئيسلامى.\nفرانکفورت/ ئالمان؛ سمینارێك له ژير ناوى؛ رۆژهەلاتی کوردستان، پرس، راڤە، رێگا"\nئاگادارى به ريوه چونى "سێمیناری رۆژهەلاتی کوردستان، پرس، راڤە، رێگا" له شارى فرانكفورتى ئالمان\nلیژنەی بەرێوەبەری "سێمیناری رۆژهەلاتی کوردستان، پرس، راڤە، رێگا" له لێدوانێکە دا كه بو راى گه شتى بلاوى كردووه توه، داوا له هه مو رووناکبیران و چالاکانی سیاسی كورد ده كات تا لەم سێمینارەدا که له رۆژی ١٣ى مانگى ديسمبرى ٢٠١٥ له زانکۆی گوته‌ی شاری فرانکفۆرتی ئاڵمان به‌ڕێوه ده‌چێت به شدارى بن و بيرو راى خويان سه باره ت به پرسى تايبه ت به روژهه لاتى كوردستان ده ربه رن. ده قى ئه م ئاگادارى كه به ده ستى ستافى ده نگى كورده كانى نيشته جى ئه مريكاگه يشته وه به م چه شنه يه؛\n"سێمیناری رۆژهەلاتی کوردستان،پرس،راڤە،رێگا"\nلە هەلوو مەرجێکدا کە سەرجەم رۆژهەڵاتی ناوەڕاست پێی ناوەتە قۆناغێکی زۆر هەستیار و چارەنووس‌سازوه و دەڕوات تا سیمایەکی نوێ بە خۆیه‌وه بگرێت و لەم نێوەندەدا زیاترین کاریگەری و شەڕ و توندووتیژی بەرۆکی گەلی کوردی گرتووە، بەشێکی بەرچاو لە گەلی کورد و ئەحزابی کوردستانی راستەوخۆ تێکەڵاوی ئەم قۆناغەن و لە هەوڵی ئەوەدان ببنە فاکتەرێکی سەرەکی لە گۆڕانکارییه‌کان، یەکێک لە فاکتەرەکان کە دەستی باڵای لەم ئاڵۆزیانەدا هه‌یه و هەوڵی جیددی دەدات بۆ بەدەست‌خستنی بەرژەوەندی و زیاترکردنی پاوان، دەوڵەتی ئیسلامی ئێرانە، ئەوەی لێرە پێویستە هەمبەر بە ئەم فاکتەرە دەوری خۆی بگێرێت و وەک بکەرێکی کارا بێتە مەیدان ئەکتەریی رۆژهەڵاتی کوردستانە، دیارە گەلی کورد لە رۆژهەڵات و ئەحزابی رۆژهەڵاتی کوردستان هەر کامە و بە پێی توانا و ئیمکان و باوەڕی خۆی لە مەیدان‌دا هەن و تێکۆشان دەکەن، بەڵام هەستیاری قۆناغەکە وادەکات رۆژهەلاتی کوردستان جاریکی تر هەموو پرسیارەکان بورووژێنێت و بەرپرسیاریەتییەکان تاوتوێ بکات و زیاتر ئەرکدار ببێت، لەم رێڕەوەدا لێژنەی بەرێوەبەری سێمیناری "رۆژهەلاتی کوردستان، پرس، راڤە، رێگا" داوه‌تی سەرجەم پارتە رۆژهەلاتییەکان و رۆشنبیران و بیرمەندانی چالاک دەکات هەتا لە دەوری یەک کۆببنەوە و بە دەنگێکی بڵەند بیر بکەنەوە و یەکتر لە بەرانبەر پرسیار و بیروڕا و نەخشه‌ڕێی خۆیان ئاگادار بکەنەوە، سێمینارەکە هەوڵ دەدات لە سێ پانێل‌دا کارەکانی خۆی بەرێوە ببات:\nپانێلی یەکەم تەرخان کراوە بۆ نوێنەری رێوەبەری ئەحزاب،\nپانێلی دووهەم و سێهەمیش تەرخان دەکرێت بۆ رۆشنبیران و چالاکانی سیاسی سەربەخۆ کە رەخنە و پلان و گوتاری خۆیان پێشکەش دەکەن،\nلێژنەی بەڕێوەبەر چاوه‌ڕوانە هەتا بەشداری سەرجەم لایەنەکان و رووناکبیران و چالاکانی سیاسی لەم سێمینارەدا هەوێنی گۆتارێکی کارا لە ئەم قۆناغی هەستیار و پڕ ئاڵۆزیەدا خۆش بکات و رەوتی دیالۆگ و رەخنە لە ئاستێکی کاریگەردا پەرە پێ بدات.\nهه‌روه‌ها که پێشتر راگه‌یه‌ندراوه سێمیناره‌که له رۆژی 13.12.2015 له زانکۆی گوته‌ی شاری فرانکفۆرتی ئاڵمان به‌ڕێوه ده‌چێت.\nلیژنەی بەرێوەبەری "سێمیناری رۆژهەلاتی کوردستان،پرس،راڤە،رێگا"\nدکتۆر ئازاد مورادیان باس لە کوشـتنکاریـیەکەی ڕۆژی چوارشەممەی کالیفۆرنیا دەکات\nسەبارەت بەو هێرشەی دوێنێ چوارشەممە کرایە سەر سەنتەرێـکی خزمەتگوزاری لە شاری سان بێرناردینۆی ویلایه‌تی کالیفۆرنیا و بەهۆیەوە 14 کەس گیانیان لەدەسـتدا، حەیدەر کەریم لە بەشی کوردی دەنگی ئەمەریکا وتووێژی کردووە لەگەڵ دکتۆر ئازاد مورادیان بەرپـرسی کۆمیتەی کوردی ئەمەریکا بۆ دیموکراسی و مافەکانی مرۆڤ لە ئێران بنکە لە کالیفۆرنیا.\nصفحه 1 - 6 از 121


- بڕیارەکە لە نێو ئەنجوومەنی نوێنەران کۆدەنگی زۆری لەگەڵ بووە، بە شێوەیەک کە لە کۆی ٤٣٥ ئەندامی ئەو ئەنجوومەنە، ٤٠٥ دەنگ لە بەرژەوەندی ناساندنی تاوانەکە وەک جینۆساید دەنگیان داوە، لە نێو ئەو ئەندامانەی کە دەنگیان بۆ بڕیارەکە داوە ٢٢٦ ئەندامی دیموکراتەکان و ١٧٨ ئەندامی کۆماری ١ ئەندامیش بێ لایەنی ناو ئەنجوومەن بووە، ١٣ کەس لە دژی ئەو بریارە دەنگیان داوە کە دابەش بوونە بەسەر ٦ دیموکرات و ٧ کۆماری.\n- بە هەمان شێوەی ئەنجوومەنی نوینەران، ١٠٠ ئەندامەکەی ئەنجوومەنی پیران کە دەمێکە بە پرسی لێپێچینەوە لە سەرۆک ترەمپ سەرقاڵە، بەڵام ئەو بابەتە نەبۆتە هۆکاری ترازانی ئەنجوومەنی پیران، بگرە ئەوانیش وەک ئەنجوومەنی نوێنەران لە ١٢/١٢/٢٠١٩ بە تێکڕای دەنگی کۆمەڵکووژی ئەرمەنەکانیان بە جینۆساید ناساند.\n12/18/2019 7:31:16 PM


SBS Language | دانیشتوانی سیدنی مه‌زن، ده‌بێت ماسك بپۆشن له جێی گشتی داخراو\nدانیشتوانی سیدنی مه‌زن، ده‌بێت ماسك بپۆشن له جێی گشتی داخراو\nدانشتوانی سیدنی (بریتی له ووولوونگۆن، سه‌نتراڵ كۆست، و بلووماونتنس) ده‌بێت ماسك\_ده‌مامك بپۆشن له ژماره‌یه‌ك له جێی داخراو: سوپه‌رماركێته‌كان، مۆڵه‌كان، سینه‌ماكان، تیاترۆكان\_گۆڵه‌كانی شانۆ، هاتوچۆی گشتی، ساڵۆنه‌كانی جوانكاری قژ چاككردن، په‌رستگاكان، و جێی یاری كرندن.\nله رۆژی دووشه‌ممه وه 04/01/2021، ئه‌گه‌ر خه‌ڵكی ماسك نه‌پۆشن له ئه‌و جێیانه سزای داریی ده‌درێن به بڕی 200$. به‌ڵام منداڵانی ژێر 12 ساڵان ناچار نین ماسك له‌به‌ربكه‌ن، ئه‌گه‌ر پێان ناكرێت، به‌ڵام ده‌سه‌ڵات دارانی NSW هه‌مووكه‌س هان ده‌دن كه ماسك بپۆشن.\nهه‌موو كارمه‌ندانی كه‌رتی میوانداری (رێستۆران و چێشتخانه و كافێكان، و ستابی كازینۆكان ده‌بێت ماسك به‌كاربهێنن.\nپه‌رستگاكان، زه‌ماوه‌ند، و پرسه‌كان ناتوانن له 100 كه‌س زیاتر ئاماده‌بن لێان، و به رێسای یه‌ك كه‌س له چوار مه‌تری چوارگۆشه‌دا. یانه‌كانی شه‌وان داخراون. وانه‌كانی جیم كه‌م كرایه‌وه بۆ 30 له 50 كه‌سه‌وه.\nنمایشاكان له ده‌ره‌وه و خۆپیشاندان كه‌م كرایه‌وه بۆ 500 كه‌س، و بۆنه‌یی مه‌سن له ده‌ره‌وه كه به‌دانیشتنه‌وه و به بلێت سنوورداركرا بۆ 2000.\nتكایه پێداچوونه‌وه‌ی ئه‌م رێنماییانه بكه له هه‌رێم و ناه‌چه‌یه‌ی لێی ده‌ژیت:\n-خه‌ڵكی له ئوسترالیا ده‌بێت به لایه‌نی كه‌مه‌وه 1.5مه‌تر دور راوه‌ستن له كه‌سانی دیكه‌وه. ته‌ماشای رێنماێكانی هه‌رێمه‌كه‌ت بكه سه‌باره‌ت به گردبّنه‌وه.\nتكایه ته‌ماشای ئم رێنمایانه بكه‌ن بۆ ئه‌و هه‌رێمه و ناچه‌یه‌ی لێی ده‌ژیت: NSW, Victoria, Queensland, Western Australia, South Australia, Northern Territory, ACT, Tasmania.


سبه‌ی شاندێكی پارتی سه‌ردانی به‌غدا ده‌كات\nهەواڵ / کوردستان :: 21/05/2018 :: 366 جار بینراوە\nبڕیاروایه رۆژی سێشه‌ممه 22ی ئایار، شاندێكی باڵای پارتی دیموكراتی كوردستان به‌مه‌به‌ستی گشفتوگۆكردن له باره‌ی پێكهێنانی حكومه‌تی نوێ سه‌ردانی به‌غدا بكات.\nعه‌لی حسێن، به‌رپرسی په‌یوه‌ندییه نیشتمانییه‌كانی پارتی دیموكراتی كوردستان به دواڕۆژی راگه‌یاند، شانده‌كه پێكدێت له فازڵ میرانی سكرتێری مەكتەبی سیاسی و هه‌ریه‌كه له خه‌سره‌و گۆران و چه‌ند به‌رپرسێكی تر و سبەی سێشه‌ممه 22ی ئایار سه‌ردانی به‌غدا ده‌كه‌ن.\nوتیشی "شاندى پارتی له‌و سه‌ردانه‌یدا به‌مه‌به‌ستى گفتوگۆكردن له‌سه‌ر پێكهێنانى حكومه‌ت له‌گه‌ڵ لایه‌نه براوه‌كانى هه‌ڵبژاردنى په‌رله‌مانى عێراق كۆده‌بێته‌وه.\nعه‌لى حسێن ئاماژه‌ى به‌وه‌شكرد، پارتى ئامانجى ئه‌وه‌یه كورد به‌هێزێكى زۆره‌وه له‌گه‌ڵ به‌غدا گفتوگۆ بكات و لایه‌نه كوردییه‌كان یه‌ك ریزبن له پێناو به‌رژه‌وه‌ندییه گشتییه‌كانى خه‌ڵكى هه‌رێمى كوردستان.\nله دوای ئه‌نجامدانی هه‌ڵبژاردنی په‌رله‌مانی عێراق كه له رۆژی 12ی ئایاری 2018 و راگه‌یاندنی ئه‌نجامی كۆتایی هه‌ڵبژاردنه‌كان، لایه‌نه براوه‌كان ده‌ستیان به گفتوگۆكردووه بۆ پێكێهێنانی كابینه‌یه‌كی نوێی حكومه‌تی عێراق.


بارانبارین دانیشتوانی ژمارەیەك پرۆژەی نیشتەجێبونی هەولێری توشی گرفت كردوە – تۆڕی میدیایی خەڵک\n2018/12/06 - 7:19 PM\nلە شاری هەولێر بەهۆی ئەو شەپۆلە بارانبارینەی چەند رۆژێكە هەرێمی كوردستانی گرتووەتەوە، دانیشتوانی ژمارەیەك لەپرۆژەكانی نیشتەجێبون رووبەڕوی گرفتی هاتوچۆ بونەتەوە.\nئەو پرۆژانەی رووبەڕووی گرفت بونەتەوە بریتین لە پڕۆژەكانی هیران ستی دوو، ئاوێنەی شار، ئاڵاستی، شاری زەیتوون، كە دەكەونە نزیك شەقامی ناسراو بە كۆڕنیش لەنێوان رێگای كۆیە تاوەكو نزیك ناحیەی دارەتوو، كە بەهۆی بارانبارینەوە، ئاو لەو رێرەوە كە بەكەند ناسراوە كۆ دەبێتەوە كە بەبەردەمی ئەو پڕۆژانەدا تێپەڕ دەبێت، ئێستاش بەهۆی بەردەوامی بارانبارین دوو رۆژی رابردوودا، رێگا سەرەكییەكانی ئەم پڕۆژانە بەهۆی لافاوەوە داخراون و كە نزیكەی نزیكەی ۳ هەزار ماڵ دەبن، دانیشتوانەكەی ناچارن ریگای تر بۆ گەڕانەوە بۆماڵەوە بەكاربێنن.\nهێمن ساڵح، دانیشتوی هیران ستی بە (خەڵك)ی راگەیاند، بەداخەوە پارەیەی زۆرمان بەم خانوانەدا تاوەكو خزمەتگوزاری تەواوی بۆ دابین بكرێ، بەڵام هیچ كەسێك خۆی بە بەرپرسیار نازانێت بۆ چاككردنی رێگاوبان و خزمەتگوزارییەكان ساانە لەگەڵ بارانبارین، خەڵكی ئەو شوێنانە تووشی سەختی هاتوچۆ دەبینەوە، كۆمپانیاكانیش لەكاتی كڕین و فرۆشتنی خانوو زیاتر لە یەك ملیۆن دینار وەردەگرن.\nهاوكات عومەر خالید ، دانیشتوی ئاوێنەی شار بە (خەڵك)ی راگەیاند، دەبێ چەندین كیلۆمەتر دوربكەوینەوە تاوەكو بگەڕێینەوە بۆ ماڵەكانمان، چەند ساڵێكە كۆمپانیای جێبەجێكار رێگای سەرەكیمان بۆ چاك ناكات.\nوتیشی، داوا لە حكوومەت دەكەین كە كۆمپانیای جێبەجێكار ناچار بكات بە چاككردنەوەی رێگاوبان و دابینكردنی خزمەتگوزاری، چونكە ئێمە چەند جارێك چووینەتە دەستەی وەبەرهێنان و پێمان دەڵێن چاككردنی رێگاكە لە ئەستۆی كۆمپانیایە و كۆمپانیاش دەڵێت لە ئەستۆی حكوومەتە.\nلەلایەكی تریشەوە یەكێكی دیكە لە هاووڵاتییەكان بەناوی دیاری كەریم، وتی، كەمتەرخەمییەكی زۆر هەیە و خزمەتگوزاری پێویست نیە لە پرۆژەكان، دەبێ حكوومەت لێكۆڵینەوە لەم پڕۆژانەدا بكات، لەهەمان كاتدا داوا لە پاریزگاری هەولێر و لایەنە پەیوەنەددارەكان دەكەین كە پردێكی تۆكمە دروست بكەن و ئەم پردە نزیكەی ٣ هەزار ماڵی لەسەرە\nجێگای ئاماژە بۆ كردنە دانیشتوانی ئەو گەرەك و پرۆژانە هەریەكە شارەوانی و دەستەی وەبەرهێنان و لایەنە ئیداریەكان بەكەمتەرخەم دەزانن بەهۆی كەمتەرخەمی و نەبوونی خزمەتگوزاری پێویست لە پڕۆژەكانی وەبەرهێنان، چونكە لێپێچینەوە لە كۆمپانیاكان ناكرێە و بەم هۆیەوەش كۆمپانیاكان ئامادەنین خزمەتگوزارییە سەرەكییەكانی وەك ئاو و كارەبا و رێگا بگرنە ئەستۆ.


کوردیپێدیا - 2019نامە - وەشانی 1\n📕 2019نامە - وەشانی 1 | پۆل: پەڕتووکخانە | زمانی بابەت: 🏳 کوردیی ناوەڕاست\nکڕۆنۆلۆژیای رووداوە گرنگەکانی ساڵی 2019یە کە رێکخراوی کوردیپێدیارێکخراوی کوردیپێدیا بەدەستی هێناوە.\nئەم ساڵنامەیە مێژووی 363 رۆژی ساڵی 2019 لەخۆدەگرێت کە قەبارەکەی 458 لاپەڕەی A4ە.\n🔗 خوێندنەوە / داونلۆدکردنی پەڕتووکی: 2019نامە - وەشانی 1\n📥 ژمارەی داونلۆد: 586 جار\n#رێکخراوی کوردیپێدیا | #هاوڕێ باخەوان | #01-01-2020 |\n6. 👁 هاوڕێنامە بۆ مێژووی کوردستان و کورد\n➕ ئەم بابەتە لەلایەن: (هاوڕێ باخەوان)ەوە لە: Jan 1 2020 9:42PM تۆمارکراوە\n👌 ئەم بابەتە لەلایەن: (بەناز جۆڵا)ەوە لە: Jan 2 2020 4:52PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Jan 3 2020 7:06PM باشترکراوە\n👁 ئەم بابەتە 26,482 جار بینراوە\n📷 فایلی وێنە 1.0.1 23 KB Jan 1 2020 9:45PM هاوڕێ باخەوان\n📕 فایلی PDF 1.0.1 15 MB 459 Jan 1 2020 9:44PM هاوڕێ باخەوان


دهۆك "بێدەنگ" دەكرێت؛ هاووڵاتییان ناتوانن نەهامەتییەكانیان بگەیەنن - پەرەگراف\nدهۆك "بێدەنگ" دەكرێت؛ هاووڵاتییان ناتوانن نەهامەتییەكانیان بگەیەنن\n"بەخوا ناوێرین ناڕەزاییش دەرببڕین، ئەگەر بزانن باسی حزب و حكومەتم كردووە یەكسەر تۆمەتێكم بۆ هەڵدەبەستن و لە ئاسایشەوە بانگدەكرێم" شڤان محەمەد وای وت.\nشڤان گەنجێكی تەمەن 20 ساڵی شاری دهۆكە، زۆر ناڕازییە لە گوزەران و ژیانی خۆی، بەهۆی ئەو بارودۆخەی لە چەند مانگی ڕابردودا ڕویداوە، لە نێویاندا هەڵمەتی دەستگیركردنی ڕۆژنامەنوس و چالاكوانانی بادینان، ئەو ناتوانێت پڕ بە دڵ ڕەخنەش بگرێت.\nئەو گەنجە دەڵێت، هێندە نەهەماتی ڕوبەڕو بۆتەوە، بە ناچاری و لە قۆناغی 12ی ئامادەیی وازی لە خوێندن هێناوە، تا كار بكات، ئەوەش بە ڕۆژانەی تەنیا 15 هەزار دینار، چونكە بارگرانی ژیانكردن لە دهۆك و بەشێكی بژێویی خێزانەكەیشی كەوتۆتە ئەستۆی.\nئەو بارگرانییە تەنیا قەیرانی دارایی و سستیی بازاڕ نییە، بەڵكو كەمی یان نەبونی خزمەتگوزارییەكانی تر هێندەی دیكە قورستری كردووە.\n"هەموو كێشەیەك هەیە، گەنجانی دهۆك بەهۆی بێكاری و بێ پارەییەوە دەناڵێنن، ... بەڵام نازانین ڕوبكەینە كوێ و داواكارییەكانمان بە كێ بگەیەنین".\nدواین خۆپیشاندانی ناڕەزایی لە بادینان، 19ی ئابی 2020 بوو، كە لە زاخۆوە سەریهەڵدا و هەرزوو گۆڕا بۆ بارگرژی و بەهۆی تەقەكردن و پێكداهەڵپژانەوە، چەندین كەس لە مەدەنی و پۆلیس برینداربوون.\nئەو خۆپیشاندانە هاوكات بوو لەگەڵ خراپیی گوزەرانی خەڵك و كێشە داراییەكانی حكومەتی هەرێمی كوردستان، لە نێویاندا دواكەوتن و لێبڕینی مووچە.\nلە دوای ئەو خۆپیشاندانەوە دەیان ڕۆژنامەنوس، چالاكوان و هاوڵاتی دەستگیركراون، هەریەكەیان بە تۆمەتێك، زۆرینە بە پاساوی "تێكدانی ئاسایش و ئاژاوەگێڕی" ڕوبەڕوی دادگایی كراونەتەوە، لە نێویاندا شەش كەسیان ناوەڕاستی شوباتی ئەمساڵ بە شەش ساڵ زیندانیكردن حوكمدران و سزاكەیان كاردانەوەی ناوخۆیی و نێودەوڵەتی لێكەوتەوەو ئێستا لە دادگای پێداچوونەوەیە بۆ بڕیاری كۆتایی.\n"هیچ میدیایەك نەیتوانیوە پەیامی خەڵكی دهۆك لە ڕوی ئازادی و نەبونی خزمەتگوزاری، تەنانەت هونەری و ڕۆشنبیریشەوە بە ڕایگشتی بگەیەنێت" بەوتەی زێرەڤان بەرگارەیی، ڕۆژنامەنوس لە بادینان بۆ پەرەگراف.\nئەو دەڵێت "ڕۆژ لەدوای ڕۆژ فشارەكانی پارتی دەسەڵاتدار بە ڕێگای جۆراوجۆر بۆ زیاتر كۆنتڕۆڵكردنی دهۆك زیاد دەكات، بە ئامانجی بێدەنگكردنی چالاكوان و ڕۆژنامەنوسان، بە داخەوە پارتەكانی دیكەش ئاگاداری ئەم بارودۆخەن و بێدەنگییان هەڵبژاردووە".\nدەڤەری بادینان، لە مێژوی حوكمڕانی كوردیدا بەردەوام لە قازانج و هێزی پارتی دیموكراتی كوردستاندا یەكلابۆتەوە، پێش چەندین ساڵ یەكێتی و دواتریش یەكگرتوو، دوو ڕكابەری لاوازی ئەو حزبە بوون، بەبێ زیادبون و هەڵكشان لە دەنگەكانیاندا.\nبەیار ئامێدی، چالاكوانی مەدەنی لە دهۆك بۆ پەرەگراف وتی "فشارەكانی پارتی دەسەڵاتدار لە زیادبوندایە، هەر چالاكوان و ڕۆژنامەنوسێك لە دەرەوەی دەسەڵات كار بكات چەندین كێشەی بۆ دروستدەكەن.. تەنانەت وایلێهاتووە لە تۆڕە كۆمەڵایەتیەكانیشدا ناتوانن ڕەخنە بگرن و كێشەو نەهامەتی هاوڵاتیان بگەیەنن".\nبەپێی بەدواداچونەكانی پەرەگراف، پارێزگای دهۆك، هاوشێوەی ناوچەكانی دیكە و زیاتریش بەدەست چەندین كێشەوە دەناڵێنێت، جگە لەوەی ژمارەیەكی زۆر ئاوارە و پەنابەر لە ناوچەكەدایە، بەهۆی فشاری حزبیشەوە ئەگەری دەربڕینی ناڕەزایی بەرتەسكتر بۆتەوە.\n"بەراورد بە شارەكانی تری هەرێم، لە نێویاندا سلێمانی و هەولێر، دهۆك یەك پڕۆژەی گەورەی نییە.. بڕیاربوو فڕۆكەخانەی بۆ بكرێت بەڵام پارەكەی خورا"، حاجی موراد تەمەن 60 ساڵ، دەربارەی باردۆخی شارەكەی وای وت.\nئەو پێیوایە "نادادپەروەری زۆر هەیە و قەیرانەكە لەسەر دهۆك چڕبۆتەوە"، لەگەڵ ئەوەشدا ژمارەیەكی زۆر ئاوارە و پەنابەری لە خۆگرتووە، "ئێستا بێكاری زۆر زیادبووە، ڕۆژانە خەڵك هەیە خۆی دەكوژێت، كێشە زۆر بووە و دەیان گەنج كۆچیان كردووە، بۆیە داواكارین بەدەم داواكاری خەڵكی پارێزگاكەوە بڕۆن".\nئەوەش لە كاتێكدایە دهۆك سنورێكی فراوانی لەگەڵ توركیا و سوریادا هەیە، دەروازەیەكی گرنگی بازرگانییە بەرەو شارەكانی دیكەی عێراق.\nئەكرەم گولی، ڕۆژنامەنوس لە قەزای زاخۆ بۆ پەرەگراف وتی "ئەوەی دەسەڵات كردی بەرانبەر بە ڕۆژنامەنوسان و چالاكوانانی بادینان، وایكرد هیچ متمانەیان بە دەسەڵاتی دادوەری نەمێنێت، بۆیە میدیاكاران ناتوانن كاری خۆیان بكەن بە ئامانجی گەیاندنی مەینەتی هاوڵاتیان یان دەنگی ناڕەزایی خەڵكی دهۆك... ئەگەرنا دهۆك كێشەی لە شارەكانی تری هەرێم زیاترە بەڵام دەسەڵات میدیا و خەڵكەكەی بێدەنگ كردووە".\nهەموو جومگە سەرەكییەكانی دەسەڵات لە دهۆك بەدەست پارتی دیموكراتی كوردستانەوەیە و هەر ئەوان چەندین ساڵە كەسی یەكەم و بڕیاردەری پارێزگاكەن.\nماجد سەید ساڵح، جێگری پارێزگاری دهۆك بۆ پەرەگراف وتی "ئەوەی دەوترێت دهۆك لەلایەن حكومەتی هەرێمەوە فەرامۆشكراوە لە ڕوی خزمەتگوزارییەوە، ڕاست نییە، بەڵام لە ئاستی تموحی ئیدارەی پارێزگا و خەڵكدا نییە بەراورد بە شارەكانی تر".\nئەو وەكو دەستكەوت باسی كارەكانی حكومەت بۆ دهۆك دەكات، لە نێویاندا تەرخانكردنی بودجە بۆ زیاتر لە 200 پرۆژەی خزمەتگوزاری كە بەشێكیان تەواو بون.\nجێگری پارێزگار دەڵێت، هۆكاری هەڵكشانی ڕێژەی هەژاری لە دهۆك بەراورد بە شارەكانی تر، لەخۆگرتنی ئاوارە و پەنابەری زیاترە لە شارەكانی دیكە كە وایكردووە قەیرانی دارایی لە پارێزگاكەدا زیاتر قوڵبێتەوە، بەوەش خەڵكی دهۆك دووجار بوون بە قوربانیی.\nماجد سەید ساڵح ڕونیكردەوە، چەندین پڕۆژەی ستراتیژی لە دهۆك هەن، لەوانە پڕۆژەی سەوزكردنی شار، دروستكردنی ناوچەی پیشەسازی و بنیاتنانی فڕۆكەخانەش هەڵنەوەشێنراوەتەوە، بەڵكو قەیرانی دارایی ڕایگرتووە.\nئەو لەگەڵ هێرشەكاندا نییە بۆ سەر دهۆك، بەهۆی كەیسی ڕۆژنامەنوس و چالاكوانانی دەستگیركراوەوە، "ئەو ڕۆژنامەنوس و چالاكوانانە بەپێی یاسا مامەڵەیان لەگەڵ كراوە، حكومەتیش بەرپرسە لە پاراستنی ئەمنیەتی خەڵك و ئەوەی دەوترێت ئازادی لە بادینان نەماوە ڕاست نییە، ئەوانەی وادەڵێن چاویان بە ئەمن‌و ئارامیی شاری دهۆك هەڵنایەت بۆیە ئەو هەرایەیان ناوەتەوە" جێگری پارێزگاری دهۆك وای وت.


سپای پاسداران دەست بەسەر داراییە دەوڵەتییەکاندا دەگرێ – KDPmedia\n[ 16/01/2021 ] بە بۆنەی رەشبگیریی كۆماری ئیسلامی لە كوردستان\tهەواڵ\n[ 15/01/2021 ] خالید عەزیزی: کێشەی گەورەی کۆمەڵگەی نێودەوڵەتی ئەوەیە هەتا ئێستا کێشەی ئێرانی لە “بەرجام”دا پێناسە کردوە\tدیمانە\n[ 14/01/2021 ] پێشمەرگەی دێرین هاوڕێ “جەنگجوو رمووکی” لە وڵاتی دانمارک بە خاک ئەسپێردرا\tدانمارک\n[ 14/01/2021 ] ناوه‌ندی “ویڵسن” له وڵاتی ئه‌مریكا وێبینارێكی له‌ژێر ناوی “گرفتی دژواری بایدن له‌گه‌ڵ كۆماری ئیسلامی” به‌ڕێوه برد\tئامریکا\n[ 13/01/2021 ] دایکی چوار ئەندامی حیزبی دێموکراتی کوردستان کۆچی دوایی کرد\tهەواڵ\nHomeهەواڵسپای پاسداران دەست بەسەر داراییە دەوڵەتییەکاندا دەگرێ\nسپای پاسداران دەست بەسەر داراییە دەوڵەتییەکاندا دەگرێ\nقەرارگای “خاتەمۆل ئەنبیا”ی سپای پاسدارانی ڕێژیم ساڵانە ١٠ هەزار میلیارد تمەن لە خەزێنەی دەوڵەت وەردەگرێ\nسەعید محەممەد فەرماندەی “قەرارگای خاتەمۆل ئەنبیای سپای پاسداران، وەرگرتنی ١٠ هەزار میلیارد تمەن پارەی لە خەزێنەی دەوڵەت پشتڕاست کردەوە و گوتی؛ بەمەبەستی بەڕێوەبردنی پڕۆژەکانی پێوەندیدار بە “قەرارگای خاتەمۆل ئەنبیا” ساڵانە ئەو بڕە پارەیە وەردەگرین.\nمحەممەد هەروەها ڕایگەیاند کە، بڕیارە دەوڵەت لەبڕی ئەو قەرزەی کە لەلایەتی، بەشێک لە کۆمپانیا و داراییەکانی خەزێنەی خۆی بە ناوی “قەرارگای خاتەمۆل ئەنبیا”وە بکا و ئەو قەرارگایە لیستێکی لەو کۆمپانیا و داراییانەی کە دەبێ دەوڵەت بە ناوییەوە بکات، خستۆتە بەردەم کاربەدەستانی دەوڵەتەوە.\nهەروەها بە قسەی ئەو فەرماندەیەی ئەو قەرارگایەی سپای ڕێژیم، ئەم بابەتە پێشتریش پێشینەیەکی لەو چەشنەی هەبووە و ئەو قەرارگایه لە ڕابرووشدا ناوەندی “وزەی سەبەلان، بەشێک لە پیشەی پۆڵای خووزستان و مخابەرات”ی لەبڕی قەرز، لە خەزێنەی دەوڵەتی وەرگرتووە و بە ناوی خۆیەوە کردووە.\nکۆچکردنی بە لێشاوی پزیشکان و کادری دەرمانیی ئێران بۆ دەرەوەی وڵات\nپێشمەرگەیەکی دێرینی حیزبی دێموکراتی کوردستان لە وڵاتی دانمارک کۆچی دوایی کرد\nبە بۆنەی رەشبگیریی كۆماری ئیسلامی لە كوردستان\nخالید عەزیزی: کێشەی گەورەی کۆمەڵگەی نێودەوڵەتی ئەوەیە هەتا ئێستا کێشەی ئێرانی لە “بەرجام”دا پێناسە کردوە\nپێشمەرگەی دێرین هاوڕێ “جەنگجوو رمووکی” لە وڵاتی دانمارک بە خاک ئەسپێردرا\nناوه‌ندی “ویڵسن” له وڵاتی ئه‌مریكا وێبینارێكی له‌ژێر ناوی “گرفتی دژواری بایدن له‌گه‌ڵ كۆماری ئیسلامی” به‌ڕێوه برد\nدایکی چوار ئەندامی حیزبی دێموکراتی کوردستان کۆچی دوایی کرد\nساڵی ٢٠٢٠ ساڵێکی پڕ مەترسی و خوێناوی بۆ هەواڵنێرە بێ سنوورەکان\nنامیلکەی(یادی قارەمانە زیندووکان)\nپێشمەرگە شۆڕشگێڕێکی وڵات‌پارێز\nنامیلکەی(ئاڵا و پێشمەرگە دوو هێمای نەتەوەیی کوردستان)


چوارینەكانی بابا تاهیر هەمەدانی كرایە شێوەزاری سۆرانی " />\nزایینی: ١٨-٠٦-٢٠١٣ - هەتاوی: ١٣٩٢/٠٣/٢٨ - ١٧:٤٤ تاران قه‌باره‌ی فۆنت:\nكوردستان میدیا: چوارینەكانی بابا تاهیر هەمەدانی لەلایەن نووسەر و شاعێرێكی كوردی سەقزییەوە لەشیوەزاری "لوڕی و گۆرانی"یەوە كرایە شێوە زاری سۆرانی.\nئاژانسی هەواڵدەریی كوردپا بڵاوی كردەوە، رەحیم لوقمانی نووسەر و شاعیری كورد شێعرەكانی بابا تاهیری لەشێوەزاری لوڕی و گۆرانیەوە كرد بە شێوەزاری سۆرانی و ٢هەزار تیراژی لێ‌چاپ و بڵاو كرایەوە.\nئەو نووسەرە لەپێشكەی كتێبەكەیدا نووسیویەتی: بەپێی هێندێ‌سەرچاوە باباتاهیر لەسەردەمی دەسەڵاتی "توغرۆڵ" لەسەدەی پێنجدا ژیاوە و پیرێكی جەهاندیدە بووە.\nرەحیم لوقمانی، شاعیر و نووسەر، لەدایكبووی ساڵی ١٣٤٠ی هەتاوی شاری سەقزە و ماوەی چەندین ساڵە لە شاری سنە مامۆستای ئەدەبیاتی فارسییە.\nباوە تاهیر یان بابا تاهیر كە عەبدولحوسێنی زەڕینكووب لە زۆر جێگا بە "بابای سووتەدڵان" ناوی دەبا، بێجگە لە دووبەیتییەكانی، هەندێك كتێبی بە فارسی و عەرەبیش نووسیوە.\nیەكێك لە بەرهەمەكانی باوەتاهیر سیپارەیەكە بە ناوی "اشارات" كە كۆمەڵیك پەندی بە عەرەبی لەپێوەندیی باوەڕی سۆفییەكان تێدایە.\nئەو سیپارەیەی باوەتاهیر كۆمەڵێك شەرح و تەفسیری لەسەر نووسراوە كە یەكیان كتێبێكە بە ناوی "الفتوحات‌الربانیە فی الاشارات الهمدانیە". هەروەها دوو شەرحی دیكە لە بابەت پەندەكانی باوەتاهیر نووسراون، یەكیان لە ساڵی ٨٩٠ی هیجریدا "جانی بیگ العزیزی" نووسیویەتی و ئەوی دیكەیان بە قەڵەمی "حاجی مەلا عەلیشای گونابادی" نووسراوە.


هاوپەیمانی: رێکەوتنمان لەگەڵ یەکیتی لەبەر بژێوی خەڵکە\nهاوپەیمانی بۆ دیموکراسی و رایدەگەیێنێت سەرقاڵی ئەنجامدانی رێککەوتنێکی سیاسین لەگەڵ یەکیتی بە ئامانجی چارەسەرکردنی تەنگژەکان و چاککردنی باری بژێوی خەڵك و رێکخستنەوە و سازدانی تواناکانیان بۆ "خزمەتی بەرژەوەندی گەل".\nهاوپەیمانی بۆ دیموکراسی و دادپەروەری لە راگەیەندراوێکدا کە ئەمشەو بڵاوکردەوە دەڵێت " لەگەڵ یەکێتی سەرقاڵی ئەنجامدانی رێککەوتنێکی سیاسین بە ئامانجی چارەسەرکردنی تەنگژەکان و چاککردنی باری بژێوی خەڵك و رێکخستنەوە و سازدانی تواناکانمان بۆ خزمەتی بەرژەوەندی گەل. کە چاوەڕوان دەکرێت دوای هەڵبژاردنەکان فراوان بکرێت بەڕووی هێزە سیاسییەکانی دیکەدا. هەرکەسیش بەهەر مەبەستێك هەوڵی شێواندنی ئەم راستییانە بدات، ئەوا درۆیەکی گەورەیە و هەوڵێکە بۆ خەڵەتاندنی خۆی و خەڵك لەپێناو کۆکردنەوەی چەند دەنگێکی کەمی هەڵبژاردن".\nدەقی راگەیەندراوەکەی هاوپەیمانی ..


چەند شەقامێكی سلێمانی بەهۆی سەرما و بەفرەوە دەیبەستێت – تۆڕی میدیایی خەڵک\n2019/12/07 - 4:59 PM\nبەڕێوەبەرایەتی هاتووچۆی سلێمانی ڕایدەگەیەنێت، داوا لەو شۆفێرانە دەكات، كە بۆ بینینی دیمەنی بەفر سەردانی ناوچە شاخاویەكانیان كردووە، پێویستە ئەو شوێنانە بەجێ بهێڵن، چونكە لە چەند كاتژمێری داهاتوودا ئەگەری زۆری بەستنی ڕێگای شاخەكان هەیە.\nبەڕێوەبەرایەتی هاتووچۆی سلێمانی لە ڕاگەیەنراوێكدا، كە وێنەیەكی دەست (خەڵك) كەوتووە ڕایگەیاندووە، شەپۆلێكی بەفر و باران ڕووی لە شاری سلێمانی كردووە، ژمارەیەكی زۆر لە شۆفێران سەردانی ناوچە شاخاوییەكانی سنووری پارێزگاكەیان كردووە بەمەبەستی بینینی سروشتی بەفراوی ناوچەكە بە تایبەتی شاخی (ئەزمەڕ و گۆیژە).\nدەشڵێت: “سەرجەم ئەو شۆفێرانە ئاگادار دەكەینەوە، كە بەمەبەستی گەشت چوونەتە سەر شاخەكان لە ئێستادا لە شاخەكان دابەزن و ئەو شوێنانە بەجێ بهێڵن، چونكە لە چەند كاتژمێری داهاتوودا ئەگەری زۆری بەستنی ڕێگای شاخەكان هەیە”.\nهاتووچۆی سلێمانی جەختیشی كردۆتەوە، پێویستە بەهیچ شێوەیەك شۆفێران و هاووڵاتیان بەمەبەستی كات بەسەربردن ڕوو نەكەنە ئەو شوێنانە لەبەر سەلامەتی گیانیان.\nبەڕێوەبەرایەتی هاتووچۆی سلێمانیبەفر بارینسەرماشەقامێكی سلێمانی


ڕۆمان-ى (پورخورشید)(بەشى بیستەیەم )\nنووسینى: شێخ سدیق\nگالیسکەوانەکە بەدەم مژلێدانى شەرابەوە گوتى: بۆم باس کردى باپیرەم ڕاوچى بوو، کە زستان دەهات بە لوتکەى چیاکانى باکووردا نەدەهاتە خوارەوە، جلوبەرگى فەروەدارى دەپۆشى، ساڵى وابووە، بە هەرەسى بەفر ڕێگەى لێ گیراوە، دواى دوو شەو و دوو ڕۆژ خەڵکى ئاوایى بە دەنگى تەقەى تفەنگ دەیاندۆزیەوە...\nچەند شەو و چەند ڕۆژ بە ناو سەختى ڕێگە و بەفردا دژوارى زۆریان بڕى و زۆر ماندوو و شەکەت بوون. گەیشتنە گوندێکى چۆڵکراو خاپوورکراو... تاقە خانوویەک لە بنارى شاخەکەدا بە تەنیا مابووەوە. دەمەو بەیان بوو، تروسکاییەک لە پەنجەرەکەوە دیار بوو، لە لوولەى سوپاکەوە دووکەڵ دەچوو بە ئاسماندا، بە هیلاکى و ماندووبوونەوە، خۆیان گەیاندە تاقە ماڵەکە و لە دەرگاکەیان دا، پیرەژنێک دەرگاکەى کردەوە، بردیانییە ماڵەوە، سۆپاى بۆ گەرم کردن، هۆشێک هاتەوەبەریان، زۆر ماندووبوون، خەویان لێکەوت...\nدرەنگانێک بە ئاگا هاتنەوە، لەگەڵ پیرەژنەکە کەوتنە گفتوگۆ. گالیسکەوانەکە گوتى: بە تەنیا لەم گوندە وێرانە چى دەکەیت؟\nپیرەژنەکە گوتى؛ کوڕم ئێوە منداڵن، شەڕى داڵە کەرخۆرەکانتان لە بیرنایە، داڵەکان پەلامارى ئەم ئاواییەیان دا و هەموو خەڵکەکەیان لە ناوبرد، بە کۆمەڵ خرانە ژێر خۆڵەوە. چەند کەسێک دەربازیان بوو... شەڕ و ئاشووب هەموومانى لە ناوبرد، ڕەشەبا گەورەکەى ساڵى گیاقڕانەکە باوکم بە سوارى وڵاخە ڕەشەکان کۆچى کردووە بۆ ئەم گوندە... بە گەنجى دایکمى خۆشویستووە، زۆر خزم و کەسوکارى ناردووە بۆ داواى ماڵى باوکى دایکم قایل نەبوون. بۆیە لەگەڵ دایکم ڕێک دەکەون نیوە شەوێکى زستان هەڵیدەگرێ و دایکیشم لەبەرئەوەى خۆشى دەوێ ڕەدووى دەکەوێت و لە باکوورى کوردستانەوە هاتوونەتە ئەم گوندە .\nگالیسکەوانەکە گوتى: من دەڕۆم ڕێگەم دوورە. بارام گوتى: ڕێگەکەت نزیک بۆتەوە، دەتوانى بە تەنیا بڕۆیت، من ئەمشەو لاى ئەم پوورە دەمێنمەوە... دەچێتە لاى گالیسکەکە و سەیرێکى تەرمەکە دەکات و گالیسکەکە لە ئەسپەکە دەبەستێ و سوارى ئەسپەکە دەبێت بوتڵە شەرابەکەى دەردەکات و مژێکى قووڵى لێدەدا بە سەر خواحافیزى لە بارام و پیرەژنەکە دەکات...\nقەمچیەکەى لە ئەسپەکەى دەدات و بەرەو بنارى چیاکە بەڕێ دەکەوێت و هاوار دەکات و دەڵى: ئەم ساڵ زستانەکەى سەختە ئاگاتان لەخۆتان بێت، بەفرێکى گەورە بەڕێوەیە.\nپیرەژنەکە گوتى: کوڕم زۆر ماندوو دیاریت، ڕووخسارت تەواو خەفەتبارە و بێهێز و لاوازى، خەڵکى کوێیت؟\nگوتى: پورێ من بە دواى نۆتە و مۆسیقاى سرووشت و لێکۆڵینەوە دەگەڕێم، دەمەوێت زانیارى لە سەریان پەیدا بکەم، بۆ ئەوەى پێشکەشى قوتابییەکانمى بکەم لە زانکۆ. دایکم کاریگەرى لە سەرم داناوە و خۆشى دەفژەنێکى شارەزا بوو، ناوبانگى هەبوو.\nپیرەژنەکە گوتى: دایکت ناوى چى بوو؟\nبارام گوتى: پوورخورشید.\nکە ناوى پوورخورشیدى هێنا پیرەژنەکە دەستى کرد بە گریان و گوتى پوورخورشیدى دەفژەن.\nبارام گوتى: دەیناسى؟\nگوتی لە بیابانەکان پێکەوە دەستبەسەر و زیندان بووین... هەموو بەیانییەک دەفى دەژەنى و بە دەنگى دەفەکانى ورە دەهاتە گیانمان نەیدەهێشت لە ناخماندا بڕوخێین...\nبارام گوتى: ئەى چى بەسەرهات؟\nپیرەژنەکە گوتى: بۆ ئەوەى هەموومان لە ناخەوە بڕوخێین، شەوێک بردیان و نەمانبینیەوە، دواى بردنى پوورخورشید هەموو ڕۆژێک دەگریاین، نەخۆش دەکەوتین و ورەمان ڕووخا بوو...\nبارام گوتى: تۆ دڵنیا بووى پورخورشید بوو.\nپیرەژنەکە گوتی: ژنێکى دەم و چاو خڕى ئەسمەر چاوکاڵى تەمەن حەفتا ساڵێک دەبوو. دەفژەنێکى شارەزا و بە ئەزموون بوو... چاو نەترس و ئازا بوو، باکى لە سەربازەکان نەبوو، توڕە دەبوو، داواى خواردن و داو و دەرمانى بۆ نەخۆشەکان دەکرد. ناوکى ئەو منداڵانەى دەبڕى کە لە زیندان لە دایک دەبوون، ئەوانەى دەمردن بە ژێر کراسى ژنەکان کفنى بۆ دەدوورین، یان بە گوێنییە سپییەکان مردووەکانى دادەپۆشى، شەوان بە دزى سەربازەکانەوە، دەمانخستنە ژێرخاکەوە. سەگە ڕەشەکە دواى ئێمە بە چنگە کڕى مردووەکەى دەردەکرد و بە بەرچاوى هەموومانەوە دەیخوارد.\nژنێکى میهرەبان و لەسەرخۆ و نەرم و نیان و کەم دوو، ورە و هێزى بە هەموو زیندانییەکان دەبەخشى، پشت و پەنامان بوو، نەخۆش کەوتینایە، سەرمامان بووایە، ئازارێکى کەممان هەبووایە، کەمێک بێزار بووینایە، بە دیار سەرمانەوە ئامادە بوو.\nهەر کاتێ هەستى بکردایە ترس ناخى گرتووین، دەفەکەى دەردەکرد، بە دەست و مەچەکى وەکو بایەکى توند دەست و پەنجەکانى دەفیان دەژەنى، دار و دیوار و زیندانیان بێدەنگ دەبووین، چاوەکانى لە ئاسمانى دەڕوانى، وەکو ئەوەى لە خودا بپاڕێتەوە داواى ڕزگاربوونمانى دەکرد... ورەى پێ دەبەخشین، هێز و ڕۆحمان لە جەستەماندا سەر لە نوێ دەژیایەوە.... ترسەکان لە جەستەماندا ڕایان دەکرد و خۆمان بە هێز دەهاتە بەرچاو، نەماندەزانى ترس ماناى چییە... نەماندەزانى ئەو دەف ژەنینە چ هێزێکى سیحرى پێ دەبەخشین... بەیانییەکى زوو پوورخورشیدیان لەگەڵ کۆمەڵە ژنێکدا پەلکێش کرد و بردیانن.\nرەزا شـوان/ گرنگییەکانی میدیـای پەروەردەیی\nئەحمەد كامەران/ زمان و شارستانیەت\nهاڤان محمد/ سڵاو دڵی من\nڕانانێک بۆ ڕۆمانی هەرەسی ژێرخانێک\nكتێبی پێشەكیەك دەربارەی شوێنەوارناسی\nڕۆستەم خامۆش/ زمانی من\nڕۆمان-ى (پورخورشید)(بەشى چل)\nخوێندنه‌وه‌یه‌ك بۆ رۆمانی (میرنشینی خاك و خۆڵ) ی نه‌به‌ز گۆران ..\nپیشانگایەکی شێوەکاریی هاوبەش كرایەوە\nئەحمەد كامەران/ (كچەپاشا و كوڕە گالیسكەكە)\nمحەمەد حاجی ئەحمەد/ هەموو ڕۆژانی شوبات ناگاتە چواردەی شوبات\nم. ڕه‌زا شوان:منداڵەکانمان، گرنگترین و بە نرخترین سامان و سەرمایەی گەلەکەمانن\nئەحمەد كامەران/ ئیناس و پیاوەكانی خەلیفە


ئەوەی ئەمڕۆ کورد بە دەستیەوە دەناڵێنێت خۆی لێی بێ گوناه نیە. ڕەنگە ئەستەم بێت لە ساتەوەختێکی وەهادا ڕەخنەییانە بیر لە خۆت بکەیتەوە، بەڵام گەر نەتوانیت ڕەخنەییانە بیر لە خۆت بکەیتەوە ئەوا هەمیشە لە هەمان دۆخدا دەمێنیتەوە.\nبەڕای من لە تورکیا دوو بژاردە هەبوو: بژاردەیەکی سیاسی بۆ گەیشتن بە هەمان ئامانج بەبێ شەڕ، لە گەڵ بژاردەی شەڕ، بۆچی حکومەتی تورکی، بە تایبەتی ئەردۆگان ڕێگای شەڕی هەڵبژارد؟ دیارە بە شێوازی تەقلیدی ئاسانە وەها بیربکەینەوە کە تورکیا دوژمنی کوردە و لە هەرکوێ کورد هەبێت دوژمنیەتی و هەرگیز ناتوانێت دان بە بونی کوردا بنێت. ئەمانە ڕاستین و دەرهاوێشتەی مێژوی پرۆسەی دورستکردنی نەتەوەن بۆ دەوڵەتی تورک.


کۆریای باکوور ڕایگەیاند نوێترین تاقیکردنەوە موشەکییەکەی ئاگادارکەرەوەیەکی توندە بۆ ئەمەریکا دژ بە سزا نوێیەکانی ئەمەریکا بۆ سەر پیۆنگیانگ.\nوەزیری دەرەوەی کۆریای باکوور وتی " واشنتن دەبێت بەخەبەربێتەوە لەو خەوەی بتوانێت زیان بە وڵاتەکەمان بگەیەنێت."\nبەیاننامەکەی کۆریای باکوور چەند کاتژمێرێک دوای ئەوە هات کە فڕۆکە جەنگییەکانی ئەمەریکا بە هاوەڵی فڕۆکە جەنگییەکانی ژاپۆن و کۆریای باشوور بەسەر نیمچە دورگەی کۆریادا فڕین، ئەمەش وەکو دەرخستنی هێزی خۆیان دژ بە هەڕەشەکانی کۆریای باکوور.\nلە هەمان کاتدا دەزگای بەرگری موشەکی ئەمەریکا ڕایگەیاند پازدەیەمین تاقیکردنەوەی خستنە خوارەوەی موشەکی بالیستیکی مەودا ناوەندی بەسەرکەوتوویی ئەنجامداوە لە 15 تاقیکردنەوەی سیستمی بەرگری موشەکی ثاددا. موشەکە بالیستیکیەکە لە فڕۆکەیەکی جەنگیەوە هاوێژراوە بەسەر زەریای هێمنەوە، بەڵام سوپا ڕایگەیاند موشەکە بالیستییەکە لەلایەن سیستمێکی بەرگری موشەکیەوە لە ئالاسکا دۆزراوەتەوە و شوێنی کەوتووە و تێکشکێنراوە.\nجەنەڕاڵ تێرانس ئۆشێگنسی فەرماندەی هێزی ئاسمانی پاسیفیکی ئەمەریکا وتی " کۆریای باکوور یەکێکە لە هەڕەشەکانی سەر جێگیری ناوچەکە، ڕێگەی گفتوگۆکردن هێشتا لەسەروو ڕێگەکانی ترەوەیە، بەڵام ئەوە بەرپرسیارێتی ئێمەیە بەرامبەر هاوپەیمانەکانمان و نەتەوەکەمان کە پلان دانێین بۆ خراپترین سیناریۆ، ئەگەر خراپتر بوو ئەوا ئێمە ئامادەین لە هەرکات و شوێنێکخۆمان دیاریبکەین زۆر بەخێرایی و کوشندانە وەڵام بدەینەوە."


فازڵ میرانی: هیواخوازین حكوومەتى نوێى عێراق ڕەچاوى پابەندبوون بە دەستوور بکات\nMON, 5 NOV 2018 17:33 | KDP.info\nهەولێر-KDP.info- فازڵ میرانى، سكرتێرى مەكتەبى سیاسیى پارتی پێشوازیى لە شاندى پارتى (للعراق متحدون) كرد و لە دیدارەکەدا میرانی ڕایگەیاند، هیواخوازین حكوومەتى نوێى عێراق ڕەچاوى پابەندبوون بە دەستور بکات كە گەلانى عێراق دەنگیان بۆ داوە و بكرێتە بنەما بۆ چارەسەرى كێشەكان و هەموو لایەك پابەند بن بە جێبەجێكردنى وەكو یەك پاكێچ.\nئەمڕۆ لە بارەگاى مەكتەبى سیاسیى پارتى دیموكراتى كوردستان، فازڵ میرانى، سكرتێرى مەكتەبى سیاسى پێشوازیى لە شاندى پارتى (للعراق متحدون) كرد.\nلە دانیشتنێكدا كە عەلى حوسێن، بەرپرسى پەیوەندییە نیشتمانییەکان ئامادەى بوو، فازڵ میرانى وێڕاى بەخێرهێنانى شاندى میوان تیشكى خستەسەر ڕەوشى ئەمڕۆى عێراق و هەرێمى كوردستان و ناوچەكە و پەرەسەندنە سیاسی و ئابوورى و سەربازى و گۆڕانكارى و هاوكێشە تازەكان و ئایندەى پرۆسەى سیاسیى عێراق گفتوگۆى لەسەر كرا.\nمیرانى تەئكیدى كرد کە عێراقى نوێ لەسەر پڕەنسیپەكانى تەوافق و تەوازون و بەشدارى لە حوكمڕانیدا بنیات نراوە، بەڵام لە ڕابردوودا هیچ مانایەكیان بۆ ئەم پڕەنسیپە نەهێشتووەتەوە و هیواخوازین حكوومەتى نوێى عێراق ڕەچاوى پابەندبوون بە دەستور بکات كە گەلانى عێراق دەنگیان بۆ داوە و بكرێتە بنەما بۆ چارەسەرى كێشەكان و هەموو لایەك پابەند بن بە جێبەجێكردنى وەكو یەك پاكێچ.\nدیسان میرانى تەئكیدى كرد، كارنامەى حكوومەتى نوێ و دانانى ئالیەتێكى ڕوون زۆر گرنگە بۆ ئەوەی مافە دەستوورییەكانى هەرێمى كوردستان لە ئەولەویاتى كارى حكوومەت بێت و ئەمە گرنگترە لە هەر پلە و پۆستێك.\nشاندى (للعراق متحدون)یش سوپاسى سكرتێرى مەكتەبى سیاسییان كرد بۆ ئەو پێشوازییە و ڕۆڵى كاریگەرى سەرۆك مەسعوود بارزانى و سەنگى پارتى دیموكراتى كوردستانیان بەرز نرخاند لە پرۆسەى سیاسیی عێراقدا و هاوڕا بوون لەگەڵ دید و بۆچوونەكانى سكرتێرى مەكتەبى سیاسی كە دەبێ دەستوور بكرێتە بنەما بۆ چارەسەرى كێشەكان و بەشداریى ڕاستەقینەى هەموو لایەك لە بڕیارداندا ڕەچاو بكرێت بۆ ئەوەی ئارامى و ئۆقرەییى سیاسی و خۆشگوزەرانیى خەڵكى عێراق بێتەدى.


نرخی بلیتی فڕۆکە بۆ تورکیا گران ده‌بێت\nهەواڵ / ئابوری :: 10/07/2019 :: 469 جار بینراوە\nدواڕۆژ، راپۆرتی زریان محه‌مه‌د\nله‌ئێستادا نرخی بلیتی فڕۆکه بۆ وڵاتی تورکیا زیادیکردووه و خواستیش له‌سه‌ری زۆره، هاووڵاتییەکی زۆریش گه‌شت بۆ ئەو وڵاتە دەکەن.\nکارینا کارزان، به‌ڕێوه‌به‌ری زێڕین ڤاگه‌یشن له سلیمانی به دواڕۆژی راگه‌یاند: "دیاریکردنی نرخی تکتی فڕۆکه به‌رده‌وام گۆڕانکاری به‌سه‌ردا دێت به‌پێی وه‌رزه‌کان و کاتی گه‌شتکردن جیاوازه، هه‌ندیکجاریش بلیتەکان لە کۆمپانیاکانی هێڵی ئاسمانی پێش مانگێک یان دوو مانگ ده‌کڕین و له‌سه‌ر ئێمه ده‌بێت به‌ماڵ، پاشان ده‌یفرۆشینه‌وه که هه‌ندێکجار قازانج ده‌که‌ین، به‌ڵام هه‌ندێکجاریش ده‌بێته زه‌ره‌ر بۆمان، بۆیه تکتی فڕۆکه به‌رده‌وام نرخێکی جێگیری نیه به رۆژ و کات گۆڕانکاری به‌سه‌ردا دێت".\nوتیشی: "له‌مانگی پێنج و شه‌شدا نرخی تکتی فڕۆکه بۆ پێنج ڕۆژ ڕۆیشتن و گه‌ڕانه‌وه به 300 دۆلار تا 400 دۆلار بووه، به‌ڵام ئێستا له 30/7 بۆ 13/8 نرخی تکتی فڕۆکه له سه‌ر سیستم دیاریکراوه به 608 دۆلار، ئه‌گه‌ر که‌سێک بیه‌وێت بۆ نمونه له 12/7 گه‌شتبکات تا 18/7 ئه‌وا نرخی تکته‌که‌ی 695 دۆلاره".\nئاماژه‌ی به‌وه‌شدا: رۆژانه 40 که‌سیان هه‌یه که له هه‌ولێره‌وه گه‌شت ده‌که‌ن و له سلێمانیش هه‌فته‌ی سێ گه‌شتیان هه‌یه که به‌رده‌وام 40 که‌س گه‌شت ده‌کات.\nئاوات که‌یوان، به‌ڕێوه‌به‌ری نوسینگه‌ی گه‌شتیاری له سلێمانی بۆ دواڕۆژ ده‌ڵێت: "نرخی تکت به‌رده‌وام جیاوازه به‌پێی کاتی گه‌شتیاری گران ده‌بێت و له ئێستاشدا نزیک ده‌بینه‌وه له جه‌ژنی قوربان خه‌ڵک خۆی ئاماده ده‌کات بۆ گه‌شتکردن، داوای گروپی گه‌شتیاری ده‌که‌ن یان هه‌یه خۆی تکت ده‌بڕێت و ده‌ڕوات".\nده‌شڵێت: "له‌ئێستادا به هۆی کۆتاییهاتنی وه‌رزی خوێندن و پشووی مامۆستایان، داواکاری هه‌یه بۆ گه‌شت له‌م مانگه‌دا تا مانگی هه‌شت که ده‌که‌وێته جه‌ژنی قوربان هه‌ر بۆیه خواست له‌سه‌ر گه‌شت زۆر بووه ئه‌مه‌ش ده‌بێته هۆی به‌رزبونەوەی نرخی تکتی فڕۆکە که له ئێستادا له 570 دۆلارەوە تا 610 دۆلار بۆ کۆتایی مانگی 7 دیاریکراوه، له‌ئێستاشدا به هێڵی تورکیش ئەیەرلاین تکت به 650 دۆلار زیاتره".\nله‌شاری سلیمانی هێڵی تورکیش ئەیەرلاین، ئه‌تڵه‌س گڵۆباڵ، ئونور، فری بێرد هه‌فتانه و رۆژانه گه‌شتیان هه‌یه بۆ وڵاتی تورکیا.


چاودێرانی سیاسیی هەولێر: توركیا بە هاوكاریی حكومەتی هەرێم لەشكركێشیی ئەنجامدەدات – کوردی – RojNews.News\nچاودێرانی سیاسیی هەولێر: توركیا بە هاوكاریی حكومەتی هەرێم لەشكركێشیی ئەنجامدەدات\n29/05/2022 - 7:59:24 am\nچاودێرانی سیاسی هەولێر پێیان وایە، ئەو داگیركارییەی لەسەر خاكی هەرێمی كوردستان ڕوودەدات كاری هاوبەشی حكومەتی هەرێم و دەوڵەتی فاشستی توركیایە و بەناوی خەڵكی هەرێمی كوردستانەوە هاوكاری دەوڵەتی توركیا دەكرێت، بۆ ئەوەی كوردستان داگیربكات، دەشڵێت: توركیا پرس بەكەس ناكات و ئەوەی بییەوێت لەناو خاكی كوردستان دژی گەلی كورد ئەنجامی دەدات.\nتادێت هێرشە داگیرکارییەکانی دەوڵەتی تورک بۆ سەر خاکی باشووری کوردستان و هاوکاریی و چاوساغییەکانی پەدەکە بۆ ئەو هێرشانە، کاردانەوەی زیاتر لە ناو توێژە جیاجیاکانی باشووری کوردستاندا دروست دەکەن.\nد. ڕەعد ڕەفعەت، چاودێری سیاسی لە شاری هەولێر بە ڕۆژنیوزی وت: بنەمایەكی سەرەكیی ئاسایشی نەتەوەیی توركیا ئەوەیە كە پێی وایە هەرچوار پارچەی كوردستان بریتیە لە ئاسایشی نەتەوەیی توركیا، واتا تەنیا باكوری كوردستان بەهی خۆی نازانێت، بەڵكو تەواوی كوردستان بە ئەمنی خۆی دەزانێت و دەیەوێت بەناوی پارێزگاریكردن لە ئاسایشی نەتەوەیی خۆی داگیری بكات، هەروەها وەك یەك بابەت تەماشای هەرچوار پارچەی كوردستان دەكات، کە ئەمەش پێچەوانەی یاسا نێودەوڵەتیەكانە و دەچێتە خانەی داگیركاری و پێشێلكردنی سەروەری خاكی عێراق و هەرێمی كوردستان.\nئەو چاودێرە سیاسە ئاماژەی بەوەشدا، لەشكركێشیەكانی دەوڵەتی توركیا بەبێ هەماهەنگی و هاوكاری كورد ئەنجام نادرێ و وتی: بەناوی حكومەتی هەرێمەوە هاوكاری دەوڵەتی توركیا دەكرێت بۆ ئەوەی كوردستان داگیر بكات، بەجۆرێك لەماوەی ڕابردوودا هێزە دەسەڵاتدارەكانی هەرێم نەك هەر ئیدانەی لەشكركێشی توركیایان نەكردووە، بەپێچەوانەوە هاوكاریشیان كردووە، ئێستا وای لێهاتووە دەوڵەتی توركیا لەلایەن دەزگا هەواڵگرییەکانییەوە خەڵكی هەرێمی كوردستان دەستگیردەكات، كەچی حكومەتی هەرێم قسە ناكات و بێدەنگە.\nبە پێویستی دەزانێت، حكومەتی عێراق و هەرێم سكاڵای یاسایی دژی ئەو لەشكركێشەیە لەدژی توركیا تۆماربكەن و شەرمەزاری سوپای داگیركەری توركیا بكەن و ڕێكاری ئابووری لەبواری نەوت و غاز لە دژی توركیا بگرنەبەر.\nهەر لەسەر ئەو پرسە، سەلیم كۆیی، چاودێری سیاسیی دەڵێت: توركیا دەرفەت لەو ئاڵۆزی و پەرتەوازەییە وەردەگرێت كە لە عێراقدا هەیە، بەتایبەت ئاڵۆزیی پەیوەندی نێوان لایەنە سیاسییە كوردستانییەكان، ئێستا هەمان خەونی دەسەڵاتەكانی پێش خۆی هەیە و كەڵكەڵەی داگیركاریی لە ستراتیژ و بەرنامەی توركیادا هەمیشە زیندووە، بۆیە بچێتە هەر ناوچەیەك ناڕوات و چۆڵی ناكات، چونكە بەچەك و هێرشی سەربازیی دەڕوات.\nکۆیی وتیشی: ئەم هاتنەی توركیا بۆ ناو خاكی هەرێم مەترسیدارە و پێویستە حكومەت و بەرپرسان هەست بەو مەترسییە بكەن، چونكە ئەو پەلهاوێشتنەی توركیا جۆرێكە لە داگیركاریی و پێویستی بە بەرپەرچدانەوە و ڕێگەگرتن هەیە، توركیا بەبێ پرس هاتووە و حیساب بۆ سەروەری عێراقیش ناكات و نیازی گەڕانەوەشی نیە.\nهاوڵاتیان داوای دوورخستنەوەی دەستی توركیا لە هەرێمی كوردستان دەكەن


کورد دانیشتنی پەرلەمانی عێراق بایکۆت دەکات\n2018-01-17 [11:55 AM]\nفراکسیۆنە کوردستانییەکان دانیشتنی پەرلەمانی عێراق لەبارەی بودجەی گشتیی عێراق بۆ ساڵی 2018، بایکۆت دەکەن.\nبڕیارە رۆژی چوارشەممە 17/1/2018 پەرلەمانی عێراق بۆ گفتوگۆکردن لەسەر پرۆژەیاسای بودجەی ساڵی 2018 کۆببێتەوە و د. فەرهاد قادر، پەرلەمانتاری کورد رایگەیاند، گەر سەرنج و تێبینییەکانی فراکسیۆنە کوردستانییەکان لەسەر پرۆژەیاساکە بەھەند وەرنەگیرێن، ”بایکۆتی دانیشتنەکە دەکەین“.\nفەرھاد قادر هەروەها رایگەیاند، کە بڕیارە لەو دانیشتنە خوێندنەوەی یەکەم بۆ پرۆژەیاساکە بکرێت، بەرژەوەندیی کوردستانی تێدا رەچاو نەکراوە.\nئەو پەرلەمانتارە ئاماژەی بەوەش کرد، کە وەک فراکسیۆنە کوردستانییەکان یاداشتێکی پێنج لاپەڕەییان ئامادە کردووە و داویانەتە حکوومەتی عێراق و سەرۆکایەتیی پەرلەمان، ”تێیدا کۆی سەرنج و تێبینییەکانی خۆمان لەمەڕ پرۆژەیاساکە خستووەتە روو".\nهەروەک فەرهاد قادر رایگەیاند، جگە لە فراکسیۆنە کوردستانییەکان، سوننەکانیش سەرنج و تێبینییان لەسەر پرۆژەیاسای بودجەی عێراق هەیە و پارێزگا نەوتییەکانی باشووری عێراقیش سەرنجیان لەبارەی پترۆدۆلارەوە هەیە.


ئاڵای بێ وڵات لە فیستیڤاڵی نێودەوڵەتی فیلمی ڤیلنیوسی لیتوانیا نمایشکرا | Denegkan\nHome ئەدەب سینەما ئاڵای بێ وڵات لە فیستیڤاڵی نێودەوڵەتی فیلمی ڤیلنیوسی لیتوانیا نمایشکرا\nPosted By: dengekanon: May 03, 2016 In: سینەماNo Comments\nفیلمی بڵندیی “ئاڵای بێ وڵات” نوێترین بەرھەمی “بەھمەن قوبادی” لە بیست و یەکەمین خولی فیستیڤاڵی نێودەوڵەتی فیلمی “ڤیلنیوس” لە لیتوانیا دەکات.\nفیلمی بڵندیی “ئاڵای بێ وڵات” A Flag Without a Country لە دەرھێنانی سینەماکاری ناوداریی کورد “بەھمەن قوبادی” و لە بەرھەمھێنانی پارێزگاریی ھەولێر کە لە لایەن کۆمپانیای “مژ فیلم”ەوە ئامادەکراوە، لە نوێترین بەشداریی نێودەوڵەتی خۆیدا لە دوو سانسی جیاوازدا لە بەشی “نمایشی تایبەت” لە بیست و یەکەمین خولی فیستیڤاڵی نێودەوڵەتی فیلمی “ڤیلنیوس” Vilnius لە وڵاتی لیتوانیا چووە سەر پەردەی سینەماکان.\nئەم فیستیڤاڵە کە بە “بەھاری فیلم” Kino Pavasaris ناسراوە، یەکێکە لە ڕووداوە گرینگە فەرھەنگییەکانی لیتوانی و بەنرخترین فیستڤاڵی سینەمایی ئەم وڵاتە دێتە ئەژمار، بیست و یەکەمین خولی بە بەشداریی زیاتر لە ٢٠٠ فیلم لە سینەماکارانی وڵاتانی جۆراجۆری جیھان لە ڕۆژانی ٣١ی مارس تا ١٤ی ئەپرێلی ٢٠١٦ لە شاری ڤیلنیوس پێتەختی وڵاتی لیتوانیا بەڕێوەچوو.\nئەم فیلمە لە دوایین بەشداریی نێودەوڵەتی خۆیدا وەکوو یەکەمین بەشداریی فیلمێکی کوردیی لە بەشی سەرەکیی سی و سێیەمین خولی فیستیڤاڵی نێودەوڵەتی فیلمی “ساندەنس” Sundance کە یەکێکە لە گەورەترین گۆڕەپانەکانی فیلمە سەربەخۆکانی جیھان لە وڵاتی ئەمەریکا نمایشکرا.\nئەم فیستیڤاڵە بە ئامادەبوونی ١٢٠ فیلم لە سینەماکارانی ٣٧ وڵاتی جیھان لە چەندین بەشی جۆراوجۆر لە ڕۆژانی ٢١ تا ٣١ی ژانوییەی ٢٠١٦ لە شاری “پارک سیتی” لە ویلایەتی یۆتا لە وڵاتی ئەمەریکا بەڕێوەچوو.\nتریلێری فیلمی “ئاڵای بێ وڵات”:


ئەتلەتيكۆمەدريد نەيتوانى هاوشێوەى وەرزەكانى تر كێبركێى نازناوى لاليگا بكات.. – كوردسپۆرت\nسەرەكى/ ئسپانيا/ئەتلەتيكۆمەدريد نەيتوانى هاوشێوەى وەرزەكانى تر كێبركێى نازناوى لاليگا بكات..\nئەتلەتيكۆمەدريد نەيتوانى هاوشێوەى وەرزەكانى تر كێبركێى نازناوى لاليگا بكات..\nشەوى رابردوو يانەى ئەتلەتيكۆمەدريد لە يەكەم يارى خۆى لە وەرزى نوێى لاليگا ٢٠١٦-٢٠١٧ بەرامبەر بە يانەى ديپۆرتيڤۆ ئالاڤيس يەكسان بوو و دوو خاڵى گرنگى لەدەستدا, بەم شێوەيەش هەر لە سەرەتاى وەرزەوە نەيتوانى هاوشانى رياڵ بارشە كێبركێ بكات بۆ كۆكردنەوەى خاڵى زياتر بە ئامانجى بردنەوەى نازناوى ليگا.\nلە ياريەكەدا بە درێژايى ٩٠ خولەك هيچ گۆلێك تۆمار نەكرا, بەڵام لەو خولەكەدا ئەتلەتيكۆ گۆڵێكى لە رێگاى ياريزان كيڤن گاميرۆ وە تۆمار كرد, زۆرى پێنەچوو يانەى ئەتلەتيكۆ ئالاڤيس كە وەرزى پێشوو لە پلە دوو سەركەوت بۆ پلە يەكى ئسپانيا گۆڵێكى لە رێگاى ياريزان “مانو گارسيا”وە تۆمار كرد و ئەنجامى ياريەكەى يەكسان كردوە.\nبەو شێوەيەش هەردوو يانە تەنها يەكى خاڵێكيان بەدەستهێنا, كە ئەمەش بۆ هەريەكە لە يانەكانى رياڵ مەدريد و بارشەلۆنە زۆر بەسود بوو چونكە ئەتلەتيكۆ بە يەكێك لە يانە سەرسەختەكانى ئسپانيا دادەنرێت كە كێبركێ دەكات بۆ بردنەوەى ليگا و دەبێتە بەربەست لەبەردەم ئەو دوويانەدا.


سه‌ركرده‌كانی كوردو دوالیزم له بڕیاری سیاسیدا – Denegkan\nسه‌ركرده‌كانی كوردو دوالیزم له بڕیاری سیاسیدا\nbyیاسین\tJune 22, 2013\tگشتی\nیه‌كێك له‌و خه‌سڵه‌تانه‌ی كه ڕابه‌رو سه‌ركرده‌ی به‌رجه‌سته‌ی پێیده‌ناسرێته‌وه ، هه‌ڵوێست و ئۆتۆریته بوونه له فه‌رمانه‌كانیدا ، ڕاشكاوانه و ڕاست گۆیی دوور له دوالیزم له بڕیاری سیاسیدا ، هه‌روه‌ها سوور بوون و جه‌خت كردنه‌وه له سه‌ر پراكتیك كردنی میتودو به‌رنامه و په‌یامی سیاسی كه له‌و گرێبه‌سته كۆمه‌ڵایه‌تیه‌ی كۆمه‌ڵگا له سه‌ری ڕێكه‌وتوون به شێوه‌یه‌كی كرداری له گۆڕه‌پانی سیاسیدا . دیسان چاودێری كردنی زۆر ووردو درشت له مه‌ڕ پاراستنی مافی مرۆڤ و پانتایی ئازادیه مه‌ده‌نی و سیاسیه‌كانی هاو نیشتمانیان , ئه‌ركێكی دیكه‌ی زۆر هه‌ستیار بۆ هه‌ر سه‌ركرده‌یه‌ك بریتیه له به دواداچوون و هه‌ڵ َسه‌نگاندنی پایه‌ی ئابووری و ئاستی ژیان و گوزه‌ران و ڕه‌فاهیه‌ت و ئاسوده‌یی كۆمه‌ڵایه‌تی هاوڵاتیان له‌و سه‌روه‌ت و سامانه‌ی وڵات كه له به‌ر ده‌ستدایه ، به مه‌رجێك ژیان و توانای گوزه‌رانیان هاوتا بێت له گه‌ڵ دۆخی نرخی بازاڕ به پێی ڕۆژ ، هه‌روه‌ها گونجاو و ته‌با بێت به شێوه‌یه‌ك له شێوه‌كان كه قورسایی نه‌خاته سه‌ر شانی هاوڵاتیان ، ڕه‌وشی ژیان به چه‌شنێك بێت ببێته فاكته‌ر و بارته‌قای به ده‌ست هێنانی دادوه‌ری كۆمه‌ڵایه‌تی له وڵاتدا , به‌و مانایه‌ی دۆخی ئابووری و پله به‌ندی ژیانی كۆمه‌ڵایه‌تی جێوازی چینایه‌تی نه‌خوڵقێنێت له نێوان چینه‌كانی كۆمه‌ڵگاو په‌شێوی و ته‌قینه‌وه‌ی كۆمه‌ڵایه‌تی به دوای خۆیدا بێنێت و ، هێزه جێوازه كۆمه‌ڵایه‌تیه‌كانی نیشتمان به‌ره‌و ناكۆكی كۆمه‌ڵایه‌تی و به‌ریه‌ك كه‌وتن و وێرانه و پێكه‌وه نه‌گونجان ئاراسته بكات . (فینۆمینۆی سه‌ركرده) به‌رپرسیاریه‌كی مۆراڵی مێژووی و ئینسانی زۆر گه‌وره‌یه ، له گه‌ڵ ئه‌وانه‌شدا خه‌سڵه‌تێكی جێواز تری هه‌یه كه ڕۆشنبیری و بوێری و جه‌ساره‌ته به بێ دوو دڵی له هه‌ڵوێستی سیاسیدا له به‌رامبه‌ر ئه‌و پیلان و نه‌خشه و بڕیاره سیاسیه ده‌ره‌كیانه‌ی دژ به ولاته‌كه‌ی و هاونیشتمانه‌كانی ئاراسته ده‌كرێن بۆ پووچه‌ڵ كردنه‌وه‌و پرۆتستۆ كردنیان . له كۆی ئه‌و پیناسانه‌ی سه‌ره‌وه كه كردمانن بۆ ((سه‌رۆك و سه‌ركرده سیاسیه‌كان)) ئه‌گه‌ر سرنجێكی خێرا بده‌ینه مێژووی ژیانی سیاسی زۆربه‌ی زۆری سه‌ركرده‌و مه‌كته‌ب سیاسیه كلاسیكیه‌كان و به میراتی جێگره‌وه نوێكانیان له دنیای سیاسی ئێمه‌دا ، مێژوویه‌ك بووه پڕ له شكست و سوڕانه‌وه له نێو بازنه‌یه‌كی پووچدا ، هه‌نگاوو بڕیاره‌كانیان مه‌ودایه‌كی زۆر دوور بووه له لۆژیك و زانستی سیاسه‌ت ، پتر چڕبوونه‌وه بووه له نێو عه‌قڵی خێڵ و به دیهێنانی خواست و به‌رژه‌وه‌ندیه‌كانی خێڵ ، بچووك بون و خۆ به كه‌مزانین له به‌رامبه‌ر ئه‌وانی تری بێگانه‌و !!، سته‌مكارو كۆلكه دكداتۆر له ڕه‌فتاره‌كانیدا به‌رامبه‌ر وویست و ماف و ئازادیه‌كانی هاونیشتمانیان , دوگم بوون و ته‌سلیم بوون به ترادیسیۆن و كولتوری ئێكس پایه‌رو، تێنه‌گه‌یشتن له تاكتیك و ستراتیژ و عه‌قڵی پراكماتیكی له سیاسه‌ت كردندا ، دژایه‌تی كردنی چه‌مك و ده‌سته‌واژه‌ی مۆدێرن و بیر كردنه‌وه‌ی نوێ كه سه‌رچاوه‌ی داهێنان و پێشكه‌وتنه له دنیای هاوچه‌رخدا ، ئه‌مانه‌و ده‌یان ڕه‌فتاری كۆنسێرفاتیزمی دیكه‌ش هاو نشینی ژیانی سیاسی سه‌ركرده كلاسیكه‌كانی كورد بووه به جۆرێك ڕۆ چووه‌ته نێو ((هیمۆگلۆبینی خوێنیانه‌وه‌و)) بووه‌ته فاكتێك بۆ ته‌ریك بوونه‌وه له به ده‌ست هێنانی به‌های زانیاریه نوێكان و ڕۆڵی كۆمیكایشن و په‌یوه‌ندی به دنیای هاو چه‌رخه‌وه ، لوت به‌رزی و تاكڕه‌وی له بڕیارو حوكم كردندا بۆته هۆی به‌رته‌سك كردنه‌وه‌ی پانتای ئازادیه‌كان و دیمۆكراسی . ئه‌و ڕێچكه‌یه‌ی كه بووه‌ته به‌شێك له مێژووی سیاسی سه‌ركرده‌كان ، نه‌وه له دوای نه‌وه ، قۆناغ له دوای قۆناغ پاراستویانه‌و درێژه‌یان پێداوه بریتی بووه له دوالیزمه بوونی مۆراڵی سیاسیان و ، كۆنسێرفاتیزم له ڕه‌فتارو بیركردنه‌وه‌یاندا ، به‌شێكی زۆری ئه‌وانه‌ش بۆته په‌تایه‌كی سه‌ره‌كی شكست و دواكه‌وتنه‌كان، له ڕه‌وتی شارستانیه‌ت و پرۆژه‌ی سیاسی مۆددێرنه هاو شێوه‌ی وڵاتانی ده‌ورو به‌رمان . له گه‌ڵ ئه‌وانه‌شدا ده‌سته بژێرێكی قه‌ڵه‌م به ده‌ستیش هه‌بووه له نێو گێڵگه‌ی ڕۆشنبیری و میدیای حزبدا پیشه‌یان له ده‌ربارا پیاهه‌ڵدان بووه ، دیسان به‌هایان به‌خشیوه‌ته گوتاری خێڵه‌كیانه و دوالیزمی سه‌رۆك و سه‌ركرده‌كانی كورد ، كه‌سایه‌تی سه‌ر كرده سیاسیه‌كانیان به چه‌شنێك وێنا و پێناسه كردووه ، له نوسینه‌كانیاندا پله‌و پایه‌ی موقه‌ده‌س و ئه‌فسانه‌و خوایه‌تیان به‌وان به‌خشیوه ، له نێو هه‌واداران و لایه‌نگرانیان گوفتارو قسه‌كانیان وه‌كو تێكستێكی ئاینی نرخێنراوه ، ئه‌گه‌ر چركه‌یه‌ك واوه‌تر بڕۆین و له یاداشت و گوتاره‌كانیان و ئه‌ده‌بیاتیان وورد ببینه‌وه جگه له چه‌ند تێزێكی خێڵه‌كیانه و ، گێڕانه‌وه‌ی ڕیوایه‌ت و ئه‌مجادی خۆیان له ڕێگه‌ی شه‌ڕو شۆڕه‌كانیان وته‌خوین كردن و چه‌پاندنی هاوڕێ و هاو سه‌نگه‌ره‌كانی خۆیان ، هیچ به‌هایه‌كی زانستی و مه‌عریفی و سیاسی له ئه‌ده‌بیاتیان و یاداشته‌كانیان به دیناكرێت . كاره‌ساتی گه‌وره‌و نه‌هامه‌تی له‌وه‌دایه ئه‌م پیاهه‌ڵدان و نرخاندنه‌ی گوتاری سیاسیه‌كان له لایه‌ن كه‌سان و نووسه‌رانی ده‌رباره‌وه دروست كردنی سه‌ره‌تای مێژوویه‌كه له كۆیلایه‌تی و چێ كردنی پانتایه‌كه بۆ سته‌مكاری ، گڵاڵه كردنی كۆمه‌ڵگایه‌كی یه‌ك ڕه‌نگ و تاكێكی بێده‌نگ و بێ پرسیارو بێ پرۆژه و بێ خه‌ونه !!. ڕه‌نگه پرسیاری بونیادی و سۆسۆلۆژی لێره‌دا ئه‌وه بێت ، ئایا سه‌ركرده‌و ڕابه‌رانی بزووتنه‌وه‌ی كوردایه‌تی له ڕێی باگراوه‌ندی ئه‌كادیمی سیاسی و ئه‌زموونی قووڵ و قاڵ بوونه‌وه له نێو ڕه‌وتی ڕوداوه‌كان هاتۆته نێو دنیای سیاسی ئێمه‌وه‌و ، خۆی وه‌كو سه‌ركرده‌یه‌كی سیاسی مانه‌ڤێست كردووه ؟ یان له ڕێی پایه‌ی كۆمه‌ڵایه‌تی خێڵه‌كیه‌وه پله‌و پایه‌ی سه‌ركرده‌ی سیاسی به میراتی بۆ ماوه‌ته‌وه و ، بۆیه به‌رده‌وامه له گوتارو دوالیزمه سیاسیه‌كانیدا ؟ . ده‌بێت ئه‌و ڕاستیه‌ش بزانین هه‌ندێكیش له قۆناغێك له قۆناغه‌كانی مێژووی سیاسی كوردستان به ڕێكه‌وت و له ڕێی شه‌قاوه‌تی و چه‌قۆكێشی نێو كوچه‌و كۆڵانه‌كانه‌وه چوونه‌ته نێو مه‌كته‌ب سیاسی حیزبه‌كان و دواجاریش له نێو دنیای سیاسی ئێمه‌دا گیرساونه‌ته‌وه‌و خۆیان سه‌پاندووه به ناوی سه‌ركرده‌ی سیاسیه‌وه . ماوه‌ته‌وه ئه‌وه‌ی بڵێن مێژووی ژیانی سیاسی سه‌رۆكی حزبه‌كان به ناوی كورد و سه‌ركرده‌ی كوردستانه‌وه به ڕواڵه‌ت خاوه‌نداریان له پرس گه‌لێكی نیشتمانی و نه‌ته‌وایه‌تی و دیمۆكراسی كردووه ، به‌ڵام له ناوه‌ڕۆكدا زۆر ڕاڕاو له‌رزۆك و دوالیزم بوون له كرداری سیاسییاندا ، بوێری ئه‌وه‌یان نه‌بووه له به‌رامبه‌ر داگیركه‌ران ڕاشكاوانه دیفاع له‌و پرسانه بكه‌ن كه داواكاری سه‌ره‌كی هاونیشتمانانه . هه‌میشه پتر كوزارشتیان له به‌رژه‌وه‌ندی حزبه‌كانیان كردووه وه‌كو ڕابه‌ری حزبێك ، حزبه‌كانیشیان به موڵكی خێڵ زانیوه‌و ، له نێو خێڵیشدا تاكه خێزانێكیان به خاوه‌نی ته‌واوی كوردستان زانیوه .\nPrevious تۆفانی چاو …4….كارا فاتیح\nNext به‌رژه‌وه‌ندیی نه‌ته‌وه‌یی … پۆڵا سەعید


له‌م مانگه‌دا لیژنه‌کان چوار هه‌زار سه‌ردانیان کردووه و زیاترى ده‌که‌ن\nلیژنه هاوبه‌شه‌کانى قائیمقامییه‌تى سلێمانى ئامارى مانگانه‌ى خۆى بۆ راى گشتى بڵاوده‌کاته‌وه و ئاماژه به‌وه‌ده‌کات هه‌ر شویێنک پابه‌ندى یاساو ریێنماییه‌کان نه‌بێت، رووبه‌رووى سزاى ماددى و داخستن ده‌کرێته‌وه.\nبه‌پێى ئامارى مانگانه‌ى لیژنه‌هاوبه‌شه‌کانى قائیمقامییه‌تى سلێمانى له به‌روارى 1/4 تاوه‌کو 1/5/2019 لیژنه‌کان (4186) سه‌ردانیان بۆ دوکان و بازاێ و شوێنه گشتییه‌کان ئه‌نجام داوه، له کۆى ئه‌و سه‌ردانانه‌شیاندا، (351) سه‌رپێچیان تۆمار کردووه و به‌هۆى پابه‌ندنه‌بوون به مه‌رج و رێنماییه ته‌ندروستى و ڤیترنه‌رییه‌کانه‌وه (743) شوێن ئاگادارکراونه‌ته‌وه که پابه‌ندى مه‌رج و رێنماییه‌کان بن و به‌هۆى سه‌رپێچیشه‌وه (28) شوێن داخراون. ئه‌مه له‌کاتێکدایه له‌مانگى ئازارى ئه‌مساڵدا (3375) سه‌ردانیان کردبوو، (319) سه‌رێچیان تۆمار کردبوو، به‌وهۆیه‌شه‌وه (21) حاڵه‌تى داخستنیان هه‌بووه.\nله ئاماره‌که‌دا هاتووه، له‌ماوه‌ى مانگى رابردوودا بڕى (114) تۆن و (673) کیلۆگرام مه‌وادو خۆراکى ماوه‌به‌سه‌رچوو له ناوبراون، کۆى گشتى پاره‌ى وه‌رگیراوى غه‌رامه‌ش بریتییه له (12) ملیۆن و (550) هه‌زار دینار و پێى یاسا ده‌خرێته‌وه سه‌ر داهاتى گشتی.\nبه‌پێى وته‌ى گۆران قادر- سه‌رۆکى لیژنه هاوبه‌شه‌کان، له‌سه‌ر پێشنیارى ئاوات محه‌مه‌د- قائیمقامى سلێمانى له مانگى پیرۆزى ره‌مه‌زاندا سه‌ردان و چاودێرى لیژنه‌کان بۆ دوکان و مارکێت و شوێنه گشتییه‌کان فراوانتر ده‌کرێن بۆ ئه‌وه‌ى رێگه نه‌ده‌ن هیچ که‌س و جێگایه‌ک زۆربوونى خواستى هاوڵاتیان به ده‌رفه‌ت بزانێت و خۆراکى خراپ و نه‌شیاو بفرۆشێت.\nبه پێى رێنماییه‌کانى لیژنه هاوبه‌شه‌کان هه‌رشویێنێک پابه‌ند نه‌بێت به ته‌واى رێنماییه ته‌ندروستییه‌کانه‌وه، سه‌ره‌تا ئاگادار ده‌کرێته‌وه، دواتر سزاى ماددى ده‌درێت، له حاڵه‌تى دووباره‌کردنه‌وه‌ى سه‌رپێچیه‌کانیشدا رووبه‌رووى دادگا ده‌کرێنه‌وه.


چەکەکانی پێشمەرگە ھێشتا لە ئەمبارەکانی کەنەدان\nپاش زیاتر لە سێ ساڵ لە بەڵێنی حکومەتی کەنەدا بۆ ناردنی چەک و تەقەمەنی بۆ پێشمەرگە، بەرپرسێکی سەربازیی کەنەدی دەڵێت ئەو چەکانە تاوەکو ئێستاش لە ئەمبارێکی تەقەمەنیی وڵاتەکەیدا ماونەتەوە، ھیچ پلانێکیشیان نییە بۆ ناردنی ئەو چەکانە بۆ عێراق یان کوردستان.\nجاستن ترودۆ، سەرۆکوەزیرانی کەنەدا لە شوباتی ٢٠١٦ رایگەیاند کە وڵاتەکەی چەک بۆ پێشمەرگە دەنێرێ. بەڵێنەکانی حکومەتی کەنەدا تەنانەت ھەتا ئەو شوێنەش چوون کە لە حاڵەتی پێویستدا راستەوخۆ ئەو چەک و کەرەستە سەربازییانە بۆ ھەرێمی کوردستان بنێرن، تاوەکو لەوێ ھێزە کەنەدییەکان بەسەر یەکەکانی ھێزی پێشمەرگەدا دابەشیان بکەن.\nبەڵام رۆژنامەی (ناشناڵ پۆست)ی کەنەدی لەسەر زاری بەرپرسێکی سەربازییەوە ئاشکرای دەکات کە ئەو چەکانە تاوەکو ئێستاش لە ئەمبارێکی چەکدا لە مۆنتریاڵ ماونەتەوە، بێ ئەوەی ھیچ پلانێک بۆ دابەشکردنیان بەسەر ھێزە کەنەدییەکان یان پێشمەرگە لەئارادا ھەبێ.\nکەرەستە سەربازییەکان کە بڕیار بوو کەنەدا رەوانەیان بکات بایی ١٠ ملیۆن دۆلار بوون، بریتی بوون لە ٥٠ نیشانشکێنی بێدەنگ، ھاوەنی ٦٠ میلیمەتری، سیستەمی دژەتانکی کارڵ گۆستاڤ، نارنجۆک ھاوێژ، دەمانچە، تفەنگی ئۆتۆماتیکی، دووربینی ئاسایی، دووربینی گەرمی و پێداویستی پزیشکی. بەرپرسێکی وەزارەتی بەرگریی نیشتمانیی کەنەدا بە رۆژنامەکەی راگەیاندووە، تاوەکو ئێستا دیار نییە ھۆکاری راگرتنی ئەو چەک و کەرستە سەربازییانە چییە، حکومەتی فیدراڵی کەنداش ھیچ ئاماژەیەکی نەداوە کە بەنیازە چی لەو چەکانە بکات.\nپێشتر عەمید ھەژار ئیسماعیل، بەرپرسی ھەماھەنگی و پەیوەندییەکانی دەرەوەی وەزارەتی پیشمەرگە، بە (رووداو)ی راگەیاندبوو "بەگوێرەی رێککەوتنێکی نێوان وەزارەتی پێشمەرگە و وەزارەتی بەرگریی کەنەدا کە بە ھاوئاھەنگیی بەغدا کراوە، بڕیارە کەنەدا لیوایەکی پێشمەرگە بە ھەموو پێداویستییەکانەوە پڕچەک بکات". سەبارەت بە قەبارەی چەک و پێداویستییە سەربازییەکانیش گوتبووی :"بۆ ئەم مەبەستە کەنەدا بە بەھای ٩.٥ ملیۆن دۆلار چەک و پێداویستیی سەربازیی ئامادە کردووە بۆ ئەوەی بینێرێت بۆ ھەولێر".\nکەنەدا یەکێک لە ئەندامانی ھاوپەیمانێتیی نێودەوڵەتیی دژی داعشە کە لە ھاوینی ٢٠١٤ەوە بە دەستپێشخەری و سەرکردایەتی ئەمریکا بۆ رووبەڕبوونەوەی گرووپە توندڕەوەکان لە سووریا و عێراق دامەزرا. ئەو چەکانەش کە بڕیاربوون بۆ پێشمەرگە بنێردرێن لە چوارچێوەی بەشداریی کەنەدا لەو ھاوپەیمانێتییەدا بوون.\nپێشتر پۆڵ گیبارد باڵیۆزی کەنەدا لە عێراق لە ھەڤپەیڤینێکی (رووداو)دا گوتبوو " وەکو ھەوڵێک بۆ رێگری لە فراوانبوونەوەی داعش "لە ساڵی ٢٠١٦ەوە بڕی دوو ملیار دۆلار وەبەرھێنانمان لە رۆژھەڵاتی ناوەڕاستدا کردووە".\nحکومەتی بەغدا ھەر لە سەرەتاوە کێشەی بۆ ئەو ھاوکارییە سەربازییانە دروستکردبوو کە بڕیاربوو لەلایەن ھاوپەیمانان و وڵاتانی دیکە بە دەستی پێشمەرگە بگەن، بیانووشیان ئەوە بوو کە کوردستانێکی بەھێز لەڕووی سەربازییەوە تمووحی سەربەخۆیی زیاتر دەبێ.\nجۆن ڤانس، فەرماندەی باڵای ھێزەکانی کەنەدا، لە ساڵی ٢٠١٦ لە وەڵامی ئەو نیگەرانییانە ئاماژەی بۆ ئەوە کرد کە لە قۆناغی شەڕی داعشدا پێویستە ھەموو لایەنەکان یەکڕیزی خۆیان بپارێزن، بەڵام دوای تەواو بوونی شەڕەکە "ئەوە بۆ عێراقییەکان دەگەڕێتەوە کە وڵاتەکەیان چ بڕیارێک سەبارەت بە دۆخی سیاسی خۆیان بدەن".\nپێشتر جەی جانزن، گوتەبێژی ھێزەکانی کەنەدا، رایگەیاندبوو کە :"حکومەتی کەنەدا ھەموو رێوشوێنێکی گرتووەتەبەر بۆ ئەوەی حکومەتی عێراق و حکومەتی ھەرێمی کوردستان دڵنیایی بدەنێ کە ئەم چەکانە بە شێوازێکی گونجاو بەکاردەھێنرێن".\nلێدوانەکەی جانزن مانگێک دوای راگەیاندنی بڕیاری سازدانی گشتپرسیی سەربەخۆیی کوردستان بوو. بەگوێرەی راپۆرتەکەی (پۆست)ی کەنەدی، پلانەکەی حکومەتی کەنەدا دوای شەڕ و پێکدادانەکانی ئۆکتۆبەری ٢٠١٧ بە تەواوەتی وەستان.\nھەفتەیەک دوای ھێرشەکانی کەرکووک، وەزارەتی بەرگریی کەنەدا بە کەناڵی (CBC)ی کەنەدی راگەیاند بەھۆی ئاڵۆزی و ناڕوونی رەوشەکە :"ھێزە تایبەتەکانی کەنەدا بەشێوەیەکی کاتی ھاوکارییەکانیان بۆ ھێزە ئەمنییە جیاجیاکانی عێراقیان راگرتووە".\nلە ھاوینی ٢٠١٨، دان لو بوتیلییە، گوتەبێژی وەزارەتی بەرگریی کەنەدا، بە ئاژانسی پۆست میدیای کەنەدی راگەیاند ئەو چەکانەی بەنیاز بوون بینێرن بۆ پێشمەگە چەکی سووک بوون و بڕیار بوو بۆ پڕچەککردنی ٥٠٠ بۆ ٦٠٠ ھێزی سەربازی و ئەمنی کوردستان بەکاربھێنرێن.\nکەنەدا پێشتر لە ساڵانی ٢٠١٤ و ٢٠١٥ کۆمەڵێک کەرستەی سەربازیی وەکو جل و کڵاوی سەربازی، ئێلەکی دژەگولـلە و رۆبۆتی دۆزینەوەی مینی بە ھێزەکانی پێشمەرگە داوە. حکومەتی عێراق لە ساڵی ٢٠١٥ دەستیان بەسەر فڕۆکەیەکی سەربازیی کەنەدادا گرت کە چەک و کەرستەی سەربازی بۆ ھێزەکانی ئۆپەراسیۆنی تایبەتی کەنەدا لە کوردستان دەگواستەوە.\nسیروان بارزانی، بەرپرسی میحوەری مەخموور- گوێڕی ھێزەکانی پێشمەرگە کە خاوەنی کۆمپانیای کۆڕەک تیلیکۆمیشە پێشتر بە (رووداو)ی راگەیاندبوو کە ٧٥ قەناسی بە بەھای ٢ ملیۆن دۆلار لەسەر حیسابی خۆی بۆ ھێزەکانی پێشمەرگە لە کۆمپانیاکانی کەنەدا کڕیوە، بەڵام حکومەتی عێراق رێگرە لە ھێنانەوەی ئەو چەکانە بۆ کوردستان.\nکەنەدا پشتی لە پێشمەرگە کردووە\nوەزارەتی بەرگریی کەنەدا لە ساڵی دوای رووداوەکانی ئۆکتۆبەرەوە مەشق و راھێنانی ھێزەکانی پێشمەرگەی بە تەواوەتی راگرت، ئێستاش فۆکەسیان لەسەر ر‌اھێنانی ھێزە عێراقییەکانە، بە تایبەتیش ئەو ھێزانەی بڕیارە لە داھاتوودا ئاسایشی مووسڵ مسۆگەر بکەن، ئەمەش گومانێکی زیاتر لەسەر ناردنی ئەو چەکانە دروستدەکەن کە بڕیاربوو بەدەست پێشمەرگە بگەن. جگە لەوەش مەترسیی داعش لە سەر ھێزەکانی پێشمەرگە بە بەراورد بە ساڵەکانی ٢٠١٤-٢٠١٧ بە تەواوەتی کەم بووەتەوە، بۆیە رەنگە وەزارەتی بەرگریی کەنەدا پاساوی ھەبێ کە ئەو چەکانە بۆ پێشمەرگە نەنێرێ.\n٩ minutes ago\n1/9/2019 4:29:55 PM


ژیان | جیهان | ئەمریکا رێوشوێنی ئەمنیی توندوتۆڵ لە واشنتن دەگرێتەبەر\n2021-01-16 | 836 جار خوێندراوەتەوە\nدوابەدوای هێرشی ژمارەیەک لە لایەنگرانی دۆناڵد ترەمپ بۆ سەر کۆنگرێس لە هەفتەی رابردوودا و بەنزیکبوونەوە لە رێوڕەسمی سوێندخواردنی جۆ بایدن سەرۆکی هەڵبژێردراو، ئەمریکا ڕێوشوێنی ئەمنیی توندوتوڵی لە واشنتنی پایتەخت گرتووەتەبەر.\nسوپای ئەمریکا لە بەیاننامەیەکدا پشتڕاستیکردووتەوە کە ٢٥ هەزار ئەندامی هێزەکانی گاردی نیشتیمانی لە شاری واشنتن جێگیر کراون.\nبەرپرسێکی باڵای کۆشکی سپی کە نەیویستووە ناوی خۆی ئاشکرا بکات، بە کەناڵی سی بێ ئێس-ی راگەیاندووە، وەزارەتی ئاسایشی نیشتیمانی ئەمریکا لە راپۆرتێکدا دانی بەوەدا ناوە کە توندڕەوەکانی ناوخۆی وڵات، گەورەترین هەڕەشەن بۆ سەر مەراسیمی سوێندخواردنی جۆ بایدن کە بڕیارە رۆژی چوارشەممە بەڕێوەبچێت.\nهەر بەپێی راپۆرتەکەی ئاسایشی نیشتیمانی ئەمریکا، دوابەدوای هێرشی توندڕەوەکان و لایەنگرانی ترەمپ بۆ سەر بینای کۆنگرێس، دوژمنە دەرەکییەکان کەمپەینی بڵاوکردنەوەی "زانیاری هەڵە"یان فراوان کردووە.\nبڕیارە رۆژی چوارشەممە ٢٠ی١ی٢٠٢١، رێوڕەسی سوێندخواردنی جۆ بایدن سەرۆکی هەڵبژێردراوی ئەمریکا لەبەردەم بینای کۆنگرێس بەڕێوەبچێت.\nبەپێی هەندێک لە راپۆرتەکان، جۆ بایدن پلانی سەردانەکەی رۆژی چوارشەممەی بۆ واشنتن بە شەمەندەفەر، بەهۆکاری ئەمنیی هەڵوەشاندووەتەوە.\nئاژانسی هەواڵی رۆیتەرز بڵاویکردووەتەوە کە پۆلیسی فیدڕاڵی ئەمریکا (FBI ) و دەزگای ئەمنییەکانی ئەو وڵاتە، جۆ بایدن-یان لە ئەگەری هەڕشە و مەترسییەکان لە کاتی بەڕێوەچوونی رێوڕەسی سوێندخواردنی، ئاگادار کردووەتەوە.\nهەروەک بەپێی راپۆرتێکی ئاژانسی هەواڵی ئەسۆشیەتدپرێس، دەزگای ئاسایشی گواستنەوەی ئەمریکا لەم چەند رۆژەدا رێوشوێنی ئەمنیی توندوتۆڵ بۆ گەشتە ئاسمانییەکان دەگرێتەبەر و رێگە بە گەشتی کەسانی گوماناوی بۆ واشنتن نادات.


2020-05-02 [03:37 AM]\nبڕیاردەری لیژنەی دارایی لە پەرلەمانی عێراق رایگەیاند، بڕیارە سبەی شاندی حكوومەتی هەرێم جارێكی دیكە بچنەوە بەغدا، وتیشی، حكوومەت دەیەوێت هەموو كێشەكان چارەسه‌ر بكرێن و تەنها پرسی مووچە نەبێت.\nبڕیاردەری لیژنەی دارایی لە پەرلەمانی عێراق ئەحمەد سەفار، رایگه‌یاند، دوێنێ شاندی حكوومەتی هەرێم گەڕانەوە بۆ كوردستان و بڕیارە سبەینێش جارێكی دیكە بچنەوە بەغدا و درێژە بە دانوستانەكان بدەن، چونكە بەغدا داوای هەندێك زانیاری لەبارەی نەوت و داهات لە هەرێم كردووە، بۆیە ئەم جارە دەیانەوێت لەسەر كۆی كێشەكان بگەنە رێككەوتن و تەنها پرسی مووچە نەبێت.\nوتیشی، ئەگەر رێككەوتن بكرێت، پێویستە بێتە پەرلەمان بۆ ئەوەی دەنگی لەسەر بدرێت و ببێتە بڕیار، كە ئەمەش ڕەنگە بكەوێتە دوای پێكهێنانی حكوومەتی نوێ، كە بڕیارە ئەم هەفتەیە دەنگی لەسەر بدرێت و ئەمەش پێویستی بە رەزامەندیی هەموو فراكسیۆنەكان هەیە.\nبڕیاردەری لیژنەی دارایی باسی لەوەش كرد، حكوومەتی هەرێم دەیەوێت كێشەكە بە یەكجاری چارە بكرێت و ساڵانە دووبارە نەبێتەوە، چونكە ناكرێت ساڵانە ئەو كێشەیە دووبارە ببێتەوە، بۆیە چاوەڕێ دەكرێت بگەنە رێككەوتنی كۆتایی.


32 دەنگ 4 ⭐\n📥 ژمارەی داونلۆد: 8,508 جار\n1. 👁 هیچ کاتێک نیشتیمان هی هەمووان نەبووە !\n👁 ئەم بابەتە 30,985 جار بینراوە\n📕 فایلی PDF 1.0.1 9 MB 407 Feb 26 2018 5:39PM م. ب.


بڕینی موچەی موچەخۆران، پێویستی بە وەڵامی دەستبەجێی ڕێكخراو و بەکردەوە هەیە! – بۆپێشەوە\nبڕینی موچەی موچەخۆران، پێویستی بە وەڵامی دەستبەجێی ڕێكخراو و بەکردەوە هەیە!\nLast updated حوزەیران 22, 2020\nحکومەتی هەرێم!! بریاری بڕینی موچەی فەرمانبەرانی بە رێژەی لەسەدا ٢١%، راگەیاند. ئەم بڕیارەی حکومەت و دەسەڵاتی سێ لایەنەی پارتی و یەكێتی و گۆڕان، لەدژی فەرمانبەران و موچەخۆران و تەواوی خەڵکی کوردستان، ئەگەر لەلایەکەوە ناکۆکی ئەم دەسەڵاتە شکستخواردووە بۆگەنکردووە، لەگەڵ جەماوەری نەداری کوردستان بەیان دەکات، لەلایەکی تریشەوە نیشانی دەدات کە ئەم دەسەڵات و حکومەتە دیکۆرە، دەسەڵات و حکومەتی دیکۆری سەرمایەدارن و بازرگانانی سیاسی و کۆمپانیاکانیانە.\nبڕیاری بڕینی لەسەدا ٢١ موچەی مانگانەی فەرمانبەران، لەدرێژەی خاڵیکردنەوەی سیستماتیکی سفرەی بێبەشانی کۆمەڵگەدایە. لەدرێژەی درێژکردنەوەی مانگەکاندایە. لە درێژەی سیاسەتی پاشەکەوتی موچەدایە کە بۆماوەی چوار ساڵ، درێژەیان پێدا. لەدرێژەی هێرشی هەمەلایەنەی دەسەڵاتدایە بۆسەر جەماوەری کرێکار و کارمەند و موچەخۆرانی کوردستان. لەدرێژەی وێرانکردن و هەرزانفرۆشکردنی خزمەتگوزارییە کۆمەڵایەتی و تەندروستی و تەرفیهیەکاندایە… وە توندکردنەوەی جەنگی چینایەتیە لەدژی بەشی هەرەزۆری کۆمەڵگە لەلایەن کەمایەتیەکی مشەخۆری دزو تاڵانچی و تێر نەبووەوە.\nئەم کەمایەتییە مشەخۆرە حزبی و کۆمپانیا هەمەڕەنگەکانیان، ٣٠ ساڵە لەقوتی خەڵکی بێبەشی کوردستان، لە ڕێگای دزینی سامان و داهاتی جۆراوجۆری هەرێمەوە، لەرێگای دەستبەسەراگرتنی هەموو جومگەکانی سامان و داهاتەوە، لەڕێگای بەتاڵانبردنی ئەو داهاتانەی لە دنیای دەرەوە بۆ هەرێم دێت، لە ڕێگای بەتاڵانبردن و فرۆشی نەوت بەشێوەی قاچاغەوە، لە ڕێگای بەتاڵانبردنی بەشە داهاتی بەغداوە، لەڕیگای سپی کردنەوەی پارەی دزراوەوە، سامان و سەروەتی خۆیان سەد بەرابەر کردووە، بەپێی راپۆرتە راگەیاندراوەکان بانقەکانی دنیایان تەژی لە پارە کردووە، ژیانی بەهەشتیان لە کوردستانی دۆزەخی هەژاراندا، بۆ خۆیان و بنەماڵەکانیان، زامن کردووە، کەچی ئامادەنین دەست بۆ ئەو هەموو سەروەت سامانەی خۆیان و کۆمپانیاکان و سامانی بنەماڵەو و حزبەکانیان ببەن، بەڵکو لە جێگای ئەوە ئەزمەی ئابوری و دارایی و شکستی سیاسەتی ئابوریان، لە رێگای دواخستنی موچە، درێژکردنەوەی مانگەکان و ئەمجارەش لە رێگای برینی سەدا ٢١ موچەوە، بەسەر شانی جەماوەری بێبەشی کوردستان و بەتایبەتیش کارمەندان و موچەخۆراندا دەشکێنەوە.\nبرینی لە سەدا ٢١ موچە لەلایەن حکومەتی سێ کوچکەیی پارتی و یەکێتی و گۆڕانەوە، کە لەم ساڵدا تەنها یەک موچەیان دابەش کردووە، هێرشێکی ئاشکرای پارێزەرانی سەرمایەو بازرگانانی سیاسی و کۆمپانیاکانیانە، بۆ تێکشکاندنی ئیرادەی جەماوەری بێبەشی کوردستان، بۆ بێبەهاکردنی ژیان و وێرانکردنی ئاینندەی و شکۆی ئینسانیان.\nدەسەڵاتی حزبۆکراتی و حکومەتە کارتۆنییە بە بنبەست بووەکەیان، لە کاتێکدا دەستیان بۆ برینی لە سەدا ٢١ موچەی کرێکاران و کارمەندان برد، کە جەماوەری کرێکار و کارمەندو ئۆردوی بێکاران و بێ وەستان لە تیکۆشان و خەباتدان بۆ موچەی وەدواکەوتوویان، بۆ گێرانەوە پارە پاشەکەوتکراوەکانیان!! وە بۆ خزمەتگوزارییەکانیان و لەوەش واوەتر درۆی پوچی چاکسازی دەسەڵاتیان، بەتەواوەتی بۆ ئاشکرا بووە.\nلەوانە واوەتر بزوتنەوەی فراوانی نارەزایەتی لەسەراسەری کوردستاندا، بەجیا لەداخوازی موچە و گێرانەوەی موچە پاشەکەوتکراوەکانیان، بەجیا لەداخوازی بۆ هەلی کارو خزمەتگوزارییەکان، روو لە ڕاماڵینی تەواوی دەسەڵاتی حزبۆکراتی بۆرژوازی شکستخواردووی بزوتنەوەی کوردایەتییە…\nبڕینی لەسەدا ٢١ موچە لە هەلومەرجی ئێستادا، یاریکردنێکی نەزانانەیە بەئاگر و تەکانێکی تر دەدات بە بزوتنەوەی نارەزایەتی فراوانی جەماوەی و بۆ خواستەکانیان و هاوکاتیش بۆ راماڵینی دەسەڵاتی تاڵانچی هەرێم و حزبە دەسەڵات بەدەست و بنەماڵە دەسترۆشتووەکانیان.\nجەماوەری بێبەشی کوردستان، کرێکاران و کارمەندان و سەرجەم موچەخۆران تا دەگاتە ئوردوی بێکاران و خوازیارانی هەلی کار، پێویستە لەبەرامبەر بەو هێرشە بەردەوامانەی دەسەڵاتی سیاسی سەرمایەو کۆمپانیاکانیان و حزبە چەتەکانیان، بەڕیزی یەکگرتوانەو ڕێکخراوەوە، پلانی ڕێکخراو سیستماتیکی بۆرژوازی و حزب و حکومەتە کارتۆنیەکەیان، پوچەڵ بکەنەوە. لەراستای چوونە پێشەوەی ئەم هەنگاوەشدا، ئامادەی ڕاماڵینی ئەو دەسەڵاتە بن، کە تا رۆژێک زیاتر تەمەن بکات، برسێتی و گرانی و بێکاری و نەداری و تاڵان و سەرکوت و بێمافی زیاتر دەکات و ئایندەی سیاسی کوردستانیش بەرەو تاریکتر و خراپتر دەبات…\nبژی بزوتنەوەی ناڕەزایەتی رێکخراو و سەراسەری کوردستان!\nمەرگ و نەمان بۆ دەسەڵاتی نۆکەر پیشەو تاڵانچی بزوتنەوەی کوردایەتی!


2018-05-08 – basknet.org\nئەرشیفی ڕۆژانە: 2018-05-08\nحه‌سه‌ن رۆحانی: كۆماری ئيسلامى ده‌ست به پیتاندنی یۆرانیوم ده‌كاته‌وه\nراگه‌یاندنه‌كه‌ی دۆناڵد ترامپ، سه‌رۆكی ئه‌مریكا بۆ كشانه‌وه‌ی له رێككه‌وتنه ئه‌تۆمییه‌كه‌ی ئێران، كاردانه‌وه‌ی جیاوازی وڵاتان و ناوه‌نده نێوده‌وڵه‌تییه‌كانی به‌دوای خۆیدا هێنا. پاش راگه‌یاندنه‌كه‌ی ترامپ راسته‌وخۆ حه‌سه‌ن رۆحانی ، سه‌رۆك كۆماری ئێران له‌یه‌كه‌م كاردانه‌وه‌یدا راگه‌یاند وڵاته‌كه‌ی ده‌ست به پیتاندنی یۆرانیوم ده‌كاته‌وه به‌بێ هیچ مه‌رجێك ئه‌گه‌ر رێككه‌وتنه‌كه شكستی هێنا به‌ڵام له‌وه‌دا بۆ ماوه‌ی …\nپەیامێك بۆخەڵکی بەشەرەفی هەڵەبجە و شارەزور و هەورامانی سەربەرز\nپەیامێك، بۆخەڵکی بەشەرەفی هەڵەبجە و شارەزور و هەورامانی سەربەرز … السلام علیکم ورحمە اللە وبرکاتە وەک لای ئێوە ڕوون و ئاشکرایە بارودۆخی عێراق بەگشتی و کوردوستان بەتایبەتی لە قۆناغێکی تاریک و سەخت دایە وهەڵبژاردنی دروست وچاک ئەتوانێت دۆخەکە بەرەو ئاسۆیەکی ڕوون و سەقامگیری وئومێدوهیوا بەرێت . بۆیە ئەبێت ئەم جارە …\nڕابە‌ری گشتی له ھە‌ولێر: پاش سە‌ركە‌وتنی لیستی ئیسلام خوازان بۆ ھە‌ڵبژاردنە‌كانی كوردستان گە‌ردە‌لوولی سپی بە‌ڕێوە‌یە..به وينه وه\nڕابە‌ری گشتی لە ھە‌ولێر بە‌شداری كە‌رنە‌ڤاڵی لیستی ١٧٥ ی ئیسلامخوازانی كرد… ئە‌مڕۆ سێ شەممە بەرواری 8 / 5 /2018 بە‌ڕێز مامۆستاعیرعیرفان علی عبدالعزیز لە شاری ھە‌ولێر بە بە‌شداری مامۆستاصلاح الدین ئە‌مینداری گشتی و د.محمد بازیانی و ژمارە‌یە‌كی بە‌رچاو لە كە‌سایە‌تی و مامۆستاو زانای ئاینی و سە‌ركردە‌كانی ڕابوونی ئیسلامی خە‌ڵكی ئیسلامخوازی …\nهەوڵەکانمان بۆ قایلکردنی دۆستە ئەمەریکایـیەکانمانه بەڕێکەوتنى ناوکیـی له گه ل ئيران\nهایکۆ ماس وەزیری دەرەوەی ئەڵمانیا و ژان ئیڤ لودغیان هاوتا فەڕەنسایـیەکەی ئەمڕۆ دووشەممە لە کۆنگرەیەکی ڕۆژنامەوانی هاوبەش لە بەرلین ئ ڕايانگەیاند. لودغیان گوتی هەفتەی داهاتوو بڕیارەکەی ئەمەریکا هەرچیەک بێت فەڕەنسا و بەریتانیا و ئەڵمانیا لەسەر ڕێکەوتنە ناوکیـیەکە دەمێننەوە. دەڵێت چونکە تاکە ڕێگەیە بۆ ڕێگەگرتن لە بڵاوبوونەوەی چەکی ناوکی. وەزیری دەرەوەی …\nكۆمسیۆن : سێشه‌ممه دوا واده‌ی وه‌رگرتنه‌وه‌ی كارتی ده‌نگدانه\nبریاره رۆژی شه‌ممه‌ی داهاتو 2018/5/12، هه‌ڵبژاردنه‌كانی ئه‌نجومه‌نی نوێنه‌رانی عێراق به‌رێوه‌بچێت، كۆمسیۆنی باڵای سه‌ربه‌خۆی هه‌ڵبژاردنه‌كانی عیراق رایده‌گه‌یه‌نێت: رۆژی سێشه‌ممه دوا واده‌ی وه‌رگرتنه‌وه‌ی كارتی ده‌نگدانه. داواش له‌و كه‌سانه ده‌كات كه كارتی ئه‌لیكترۆنی ده‌نگدانیان وه‌رنه‌گرتۆته‌وه، سه‌ردانی بنكه‌كانی كۆمسیۆن بكه‌ن بۆ وه‌رگرتنه‌وه‌ی كارته‌كانیان. جێگری سه‌رۆكی كۆمسیۆنی باڵای سه‌ربه‌خۆی هه‌ڵبژاردنه‌كانی عێراق رایگه‌یاند، رۆژی سێشه‌ممه 8-5-2018، …\nپه‌خشی كه‌ناڵه ناوخۆییه‌كان ڕاده گیرێ ده بێ به 40 هه‌زار دینار ڕسیڤه‌ربكرى\nبه‌ڕێوه‌به‌ری گشتیی ڕاگه‌یاندن و چاپ و بڵاوكردنه‌وه له‌وه‌زاره‌تی ڕۆشنبیریی و ڕاگه‌یاندن محمد گه‌ردی ڕايگه‌یاند، “ساڵی ڕابردوو كۆمپانیای میكس میدیا هه‌وڵیداوه ئه‌و سیستمی نوێی DVBT2 كارپێبكات، به‌ڵام به‌هۆی گرانی نرخی رسیڤه‌ره‌كه (ئامێر)ه‌كه كه له‌سه‌رو 90 هه‌زار دیناره‌وه بوو سیستمه‌كه‌مان پێڕاگرتن، وتيشى: له‌سه‌نته‌ری شاره‌كانی هه‌ولێرو سلێمانی به‌هه‌مان سیستمی پێشوو كاریانكردوه”. هه روه …\nدواين نرخی دراو ه بيانيه كان و نه‌وت له بازاره كانى هه ريم\n100دۆلاری ئه‌مریكی 120 هه‌زارو 750 دینار. 100یۆرۆ 143 هه‌زارو 500 دینار. 100پاوه‌ن 161 هه‌زارو 500 دینار. 100هه‌زار تمه‌نی ئێرانی 20 هه‌زار دینار. 100لیره‌ی توركی 29 هه‌زارو 500 دینار. ئه‌مڕۆ نرخی بۆرسه‌ی جیهانی نرخی نه‌وتی ئاشكراكردووه، به‌شێوه‌یه‌ك كه ئێواره‌ی ئه‌مڕۆ نرخی یه‌ك به‌رمیل نه‌وتی برێنت بۆ (76) دۆلارو (32) سه‌نت به‌رزبۆته‌وه، …


ئاشتی هەورامی دەسەڵاتی كارەبای سلێمانی كەم دەكاتەوە |\nHome سەرەکی ئاشتی هەورامی دەسەڵاتی كارەبای سلێمانی كەم دەكاتەوە\non: تشرینی یه‌كه‌م 12, 2016 In: سەرەکی, هەواڵNo Comments\nئاژانس | تایبەت\nئاشتی هەورامی وەزیری كارەبای حكوومەتی هەرێمی كوردستان بە وەكالەت بە نووسراوی ڕەسمی دەسەڵاتەكانی بەڕێوەبەری گشتیی كارەبای سلێمانی كەم دەكاتەوە.\nبە پێی نووسراوێكی ڕەسمیی وەزارەتی كارەبا كە لە مانگی شەشی ئەمساڵدا دەركراوە و ئیمزای ئاشتی هەورامی لەسەرە زۆربەی دەسەڵاتە داراییەكانی بەڕێوەبەرایەتیی كارەبای سلێمانی كەم كراونەتەوە.\nبە پێی نووسراوەكە كە كۆپییەكی دەست “ئاژانس” كەوتووە، وەزارەتی كارەبا دەسەڵاتی سەرفكردنی پارە بۆ چاككردنی ئۆتۆمبێل لە لایەن بەڕێوەبەرایەتیی گشتیی كارەبای سلێمانییەوە لە دە ملیۆن دینارەوە كەم كردووه‌تەوە بۆ پێنج ملیۆن دینار.\nهاوكات بەشێكی تری ڕێنماییەكە باس لەوە دەكات كە چاككردنی دامەزراوە ئاوی و كارەباییەكان تا پێنج ملیۆن دینار لە دەسەڵاتی بەڕێوەبەرایەتیی گشتیی كارەبای سلێمانیدایه لە كاتێكدا پێشتر دەسەڵاتی دارایی هەمان بوار 25 ملیۆن دینار بووە و بەو پێیەش هەر چاكسازییەك كە كارەبای سلێمانی ئەنجامی بدات و پارەكەی زیاتر بێت لە پێنج ملیۆن دەبێت بگەڕێنەوە بۆ ڕەزامەندیی وەزارەتی كارەبا لە هەولێر.\nبە پێی نووسراوەكە چەند دەسەڵاتێكی دارایی سەرەكیی كارەبای سلێمانییش بڕدراوە و خراوەتە سەر وەزارەتی كارەبا، لەوانە دەسەڵاتی كڕینی كەلوپەلی جێگیر بە بڕی پەنجا ملیۆن دینار و گەڕانەوەی زیادەی داهاتی وەرگیراو بە بڕی 10 ملیۆن دینار و چاكکردنەوەی ئامێرەكانی ساردكەرەوەی مەركه‌زی بە بڕی 50 ملیۆن دینار و دەسەڵاتی بەكرێگرتنی خانوو و ئۆتۆمبێلی بچووك و گەورە لە كارەبای سلێمانی وەرگیراوه‌تەوە.


سۆزیار سەمین بەبێ بڕوانامە داهێنان دەكات | دەزگاى زارى کرمانجى\nسۆزیار سەمین بەبێ بڕوانامە داهێنان دەكات\nدیمانە محەمەد ئامۆكەیی – هەڵبەبجە: هونەری وێنەكێشان لە نێو ئافرەتانی كورد شتێكی نامۆ و نوێ نییە لە دێرزەمانەوە وێنە لەسەر كاغەز و قوماش لە لایەن ئافرەتی كورد دروستكراوە، لە پارێزگای هەڵەبجەی شەهیدیش، خاتونێكی دەست رەنگین لەگەڵ هاورێ كچەكەی دەمێكە خەریكی كاری هونەری شێوەكارین، سۆزیار ئەگەرچی دەرچووی هیچ زانكۆ و پەیمانگایەكی هونەری نیە، بەڵام بەكارە ناوازەكانی خەڵكی سەرسام كردووە، لە دیدارێكی كورتی رۆژنامەوانی باس لە ژیانی تایبەتی خۆی و گرنگی هونەری وێنەكێشان دەكات و دەڵێت" تەمەنم 21 ساڵەو دووساڵە هاوسەرگیریم كردووە خاوەن كچێكم، پۆلی 12ی ئامادەییم تەواوكردووە، زۆربەی كاتەكانم بە هونەری وێنەكێشان دەبەمەسەر لەبەر ئەوەی بەڕاستی چێژیكی تایبەتی لێوەردەگرم و هەست بە ئارامی دەكەم كاتێك دەست بۆ دروستكردنی وێنەیەك دەبەم."\nئەو خانمە دەست رەنگینە باس لەوەش دەكات" شێوەكاری هونەرەو مەرجنیە بیخوێنیت تافێربیت زۆربەی ئەوانەی شێوەكاربون لە بەشی هونەر نەیان خوێندووە و توانیویانە ببن بە كەسانێكی دیار لە مێژوی هونەری شێوەكاری، بۆیە بۆ سەركەوتن لە كاری هونەری پەیوەست نیە بە بڕوانامە، كاری شێوەكاری دەگەڕێتەوە سەر تواناو فكرەی خۆت كە بتوانی چۆن وێنە بكێشی دڵی خەڵكی رازی بكەی."\nلە بارەی بێ بایەخی هونەر بەگشتی و هونەری شێوەكاری لە باشوری كوردستان سۆزیار گووتی"\nتا ئێستا لە كوردستان وەك پێویست گرنگی بەم هونەرە نەدراوە نەك هونەری شێوەكاری بگرە بەگشتی هونەر پشتگوێ خراوە، ئەوەش جێگەی نیگەرانی كەسانی هونەرمەندە دەبوا لێرە زۆر بە بایەخەوە گرنگی بەهونەر بدراباو خەڵك زیاتر حەزی بۆ بچوباو نەك بە چاوێكی تر سەیری بێ بایەخی بكات، بۆیە ئەركی وەزارەتی رۆشنبیرییە لەو كابینەیە پێداچونەوەیەك بەلایەنی هونەر بكرێت و دووبارە بایەخدان بۆهونەر بگەڕێتەوە، ئەگەرچی تا رادەیەك رەوشی هونەری باش بووە لە چاو ساڵانی پێشو، بەلای خەڵكەوە ئێستا هونەر شتیكی نامۆ نیەو هەندێك پێی ئاشنابون، بەڵام وەك ئاماژەم بۆ كرد دەبێت گرنگی زۆر بەهونەر بدرێت لە كوردستان."\nسۆزیار سەمین لە دواپەیڤەكانی ئەوەی خستەڕوو" زۆر كەس داوایان لێكردوم وێنەیان بۆ بكێشم و ئیشیان بۆ بكەم، بەڵام شوێنی كارم نەبووە بۆیە بیرم لەوەكردەووە فەیسێك دانێم تایبەت بەئیشی شێوەكاری و بەرهەمەكانمی تیا ساخ بكەمەوە لەگەڵ هاوڕێیەكم كە ئەویش شێوەكارە، فەیسی كارمان داناو لە وێوە وێنە دەنێرین و ئێمەش بۆیان دەكێشین دەیگەیەنینە دەستیان، سوپاس بۆ خوا رۆژ بەرۆژ داواكاری خەڵك زۆر دەبێت و هیواخوازم بتوانم زیاتر كارەكانم بەرەو پێش ببەم و خزمەتێكی بچوك پێشكەش بە هاونیشتیمایانی هەڵەبجەو شارەكانی تر بكەم.\n"سەركەوتن لەكاری هونەری پەیوەست نییە بە بڕوانامە"


(ڕەوانەکراوە لە مەزهەبی مالیکیەوە)\nفیقهی مالیکی یەکێکە لە چوار فیقهەکانی سوننە، کە بیروڕا فیقهیەکانی پێشەوا مالیکی کوڕی ئەنەس دەردەخات، فیقەێکی ڕوون و سەربەخۆ بوو لە سەدەی دووەمی کۆچیدا پێک هات، گرنگترین بیرۆکەکانی گرتنگیدانە بە ئیشەکانی خەڵکی مەدینە، و ڕێگەنەدان بە دەرچوون لە فەرمانڕەوای ستەمکار.\nبڵاوەی فیقهەکانی ئیسلام\nئەم وتارە سەبارەت بە فیقهی مالیکی نووسراوە. بۆ بینینی وتارە هاوشێوەکان بڕوانە مالیکی (ڕوونکردنەوە).\n٢ بنەماکانی فیقهی مالیکی\nفیقهی مالیکی دامەزرا لەسەر دەستی مالیکی کوڕی ئەنەس، لە سەرەتاکانی سەدەی دووی کۆچیی، و پێش کەوت لەسەر دەستی فێرخوازەکانی لە دوای خۆی.\nشان و شکۆی بەرز بوویەوە، و بنکەی مەزهەبی مالیکی فراوان بوو لە حیجاز و مەدینە و زۆر بەخێرایی بڵاوبوویەوە لە باکووری ئەفریقا. لە ساڵی ٢٣٧ک قازی میسر هاوەڵەکانی شافعی و ئەبووحەنیفەی کردە دەرەوە لە مزگەوت، و تەنها هاوەڵەکانی مالیک مانەوە، و قازی حارس کوڕی سکیین ڕۆلێکی بەرچاوی هەبوو لە بڵاوبوونەوەی فیقهی مالیکی لە میسر.\nدەوڵەتی موڕابیتەکان لە مەغریب لەسەر فیقهی مالیکی ئەڕۆیشتن، و کتێبیان لەسەر ڕاکانی بڵاو ئەکردەوە، فیقهەکە فراوان بوو و بنکەی داکووتا، ئیبن حەزم وتوویەتی؛ (دوو فیقه بە دەسەڵات و سەرکردایەنی بڵاوبوونەوە لە سەرەتای دەست پێکردنیاندا، ئەوانیش فیقهی حەنەفی بوو لە ڕۆژهەڵات و فیقهی مالیکی بوو لە ئەندەلوس).\nبنەماکانی فیقهی مالیکیدەستکاری\nتێروانینی مەبەستدار بۆ فیقهی مالیکی\nزاناکانی فیقهی مالیکی وەک زاناکانی فیقهی حەنەفی چوونەتە لقەکانەوە و ئەوەی بۆ ئوسوڵ بووە لێیان دەرهێناوە و ئەو ئوسوڵانەیان نوسیووەتەوە وەک بنەماکانی مەزهەبی مالیکی.\nو وردترین ئامار بۆ بنەماکانی فیقهی مالیکی ئەوەیە کە قرافی لە کتێبەکەیدا ئاماژەی پێداوە، ئەوانیش ئەمانە؛ قورئان و سوننەت و ئیجماع (کۆبوون)ی خەڵکی مەدینە و قیاس و ووتەی هاوەڵەکان و عادات و تەقالید و ئیشەکانی خەلکی مەدینە.\nفیقهی مالیکی زۆر بە فراوانی لە حیجاز بڵاوبوویەوە لەبەر ئەوەی شوێنی مالیکی کوڕی ئەنەس خۆی بوو، هەروەها مەزهەبی مالیکی لە ئەندەلوس بڵاوبووبوویەوە.\nفیقهی مالیکی بە زۆرینە دادەنرێت لە مەغریب و میرنشینە یەکگرتووە عەرەبییەکان و بەحرەین و قەتەر و کووەیت و سوودان و میسر، و بەشی ڕۆژهەڵاتی عەرەبستانی سەعوودی و ناوەند و ڕۆژئاوای ئەفریقا و ژمارەی شوێنکەوتووانی ئەگاتە زیانر لە ١٥٠ ملیۆن کەس لە جیهاندا.\nوەرگیراو لە «https://ckb.wikipedia.org/w/index.php?title=مالیکی&oldid=776153»\nدواجار لە ٠٦:٠٦ی ١٨ی نیسانی ٢٠٢١ دەستکاری کراوە\nئەم پەڕەیە دواجار لە ٠٦:٠٦ی ١٨ی نیسانی ٢٠٢١ نوێ کراوەتەوە.


لێژنه‌ی كاروبارى شه‌هیدان له‌گه‌ڵ لێژنه‌ی شه‌هیدان له ئه‌نجوومه‌نی پارێزگاى هه‌ولێر كۆبووه‌وه\nئه‌مڕۆ دووشه‌ممە ٢٠٢١/١٢/٢٠، لێژنه‌ی كاروباری شه‌هیدان و جینۆساید و زیندانیانی سیاسی، به‌سه‌رپه‌رشتیی سوسن محه‌مه‌د میرخان، سه‌رۆكی لێژنه و ئاماده‌بوونی جێگرى سه‌رۆكی لێژنه و بڕِیاردەر و ئه‌ندامان و ڕاوێژكارانی لێژنه‌کە، پێشوازیی لە لێژنەی شەهیدانی ئەنجوومەنی خۆجێی پارێزگای هەولێر كرد.\nله كۆبوونه‌وه‌كه‌دا سه‌رۆكی لێژنه پوختەیەکی لەباره‌ی كاره‌كانی لێژنه‌كه بۆ شاندى میوان خسته ڕوو، پاشان لەلایەن هەردوولاوه گفتوگۆ لەسەر کێشە و گیروگرفتی ماڵباتی شەهیدان و ئەنفالكراوان و زیندانییانی سیاسی لە بواری تەندروستی و پێدانی زەوی بە کەسوکارییان كرا.\nپاشان لێژنه‌ی كاروباری شه‌هیدان و جینۆساید و زیندانیانی سیاسی بە ساتێک وەستان بۆ گیانی پاکی شەهیدان کۆبوونەوەی ئاسایی خۆی ئەنجامدا و تێیدا سەرجەم ئەو نووسراو و یاداشتانه‌ی ئاڕاستەی لێژنەکە کرابوون خوێندرانەوە و دوای گفتوگۆی ئه‌ندامان له‌سه‌ر ناوه‌ڕۆكی نووسراوه‌كان، كاری پێویستییان له‌سه‌ر كرا و ئاڕاسته‌ی لایه‌نی په‌یوه‌ندیدار كران به‌مه‌به‌ستی به‌دواداچوون و چاره‌سه‌ركردنیان.\nلە بەشیکی دیکەی کۆبوونەوەکەدا گفتۆگۆ لەسەر ڕووداوی لافاوەکەی هەولێر و دەوروبەری كرا.\nلە کۆتایی کۆبوونەوەکەشدا تیشک خرایه سەر کۆنفڕانسی جینۆساید کە بە هەماهەنگی لەگەڵ سەنتەری توێژینەوەی پەرلەمان بڕیارە ئەنجام بدرێت.\nدووشەممە, 20 کانونی یەکەم 2021 17:09\nL.shahidan alagal L.Shahidani A.P. Hawler Kobuwawa